text:
Contoh Pidato Bahasa Sunda Terbaru 2013
Saturday, December 8, 20120 comments
Contoh pidato bahasa sunda perpisahan, pidato bahasa sunda pendek, pidato bahasa sunda tentang pendidikan, pidato bahasa sunda tentang lingkungan, teks pidato bahasa sunda, pidato bahasa sunda kebersihan, naskah pidato bahasa sunda, pidato bahasa sunda tentang 17 agustus.
Assalamualaikum wr. Wb
Asshaduallailahaillalah waashaduanna muhamadar rosulullah. Ama badu
Tipayun mangga urang sami-sami panjatkeun puji sareng syukur ka hadirat Allah SWT. Nu mana dina kasempatan ieu urang sadaya tiasa ngumpul dina kaayaan sehat wal’afiat.
Shalawat miwah salam mugi tetep dilimpahkeun ka jungjungan urang sadaya Nabi Muhammad SAW, teu hilaf ka kulawargana, sahabatna, oge ka urang sadaya salaku umatna anu Insya Allah taat kana ajarannana, Amin ya robbal alamin.
Hadirin sadaya anu kusimkuring dipihormat, nuhunkeun waktosna kanggo abdi anu ngawakilan rerencangan kanggo nyampeikeun amanat dina raraga acara perpisahan kelas genep.
Henteu karaos parantos genep taun urang aya didieu. Nu mana ayeuna puncak saleresna urang sadaya bakal papisah ti sakola ieu. Henteu hilaf abdi ngawakilan rerencangan ngahaturkeun rewu nuhun laksaketi kabingahan ka bapa sareng ibu guru anu mana tos ngajarkeun ka abdi sadaya loba hal. Mugia naon anu diajarkeun ku bapa guru sareng ibu guru ka urang sadaya tiasa dimanfaatkeun ka nu hal positif sareng aya manfaatna kanggo nusa, bangsa sareng agama. Mugi-mugi amal kasaean manah bapa miwah ibu guru kenging walesan ti Allah SWT. Amin.
Sakitu ti abdi anu ngawakilan rerencangan sadaya. Kirang lebihna neda dihapunten. Nu mana kasalahan mah milik abdi sareng kaleuwihan mah datang ti Allah SWT.
Wabilahitaufik walhidayah wassalamu’alaikum wr.wb
Assalamualaikum Wr.Wb.
Bapak kalih ibu anu bade ngaregepkeun biantara-biantara simkuring, urang titenan kahirupan kiwari seueur pisan tontonan ti luar nagara urang, dipikaresep ku barudak ngora, anu sepuh oge sami “ Jati kasilih ku junti” teu minosea kana seni budaya, margi di Indonesia ti sabang dugi ka maroke seueur pisan seni budaya.
Di pulo Jawa bae aya budaya Jawa jeung Sunda.
Ku hal kitu dina biantara ayeuna bade bantun tema “ Ngala lele kasamawa meunang dua, ngamumule kandaga Budaya Sunda”.
Naon atuh ari budaya the? Ceuk emutan simkuring Budaya the hiji kamonesan atanapi kapanigelan, boh dina seni atanapi dina kaolahan, tangtos ibu bapak tumaros naha kadaharan make lebet kana budaya?. Urang ngabantun conto: babantal, comro, misro, nutuan bubuy bawang, tutuan sareng cikur, beuleum sampeu ditambih parud kalapa gegetuk ngarana moal aya di Amerika, iwal Obama meureun apaleun, pedah kungsi di Indonesia.
Dina widang seni di latar Sunda seueur pisan, aya rengkong, reog, celempungan bajidor, jaipongan, wayang golek, sareng nu sanesna. Budak ngora ayeuna sok ngaleos upami ngadangu kacapi, suling. Kop nu kitu mah keur nu huisan. Abdi mah resep rok en roll, dag, dig, dug jreng.., bress…, hebat euy.
Padahal upami dilenyepan, ngemprangna sora kendang, ngerelikna sora suling kabawa angin peuting, hawar-hawar cianguran matak nyerep kana hate sumanambah kana bayah, kendang penca mani ngemprang, hut, het anu ngigelna kiwari ampir sirna. Nu matak ahli seni budaya atawa pamarentah geus nyieun wadah sapertos IPSI, ngawangun sanggar pikeun ngamumule seni budaya , utamina di tatar sunda kango urang mah. Piraku ari urang Amerika bisa kana budaya Sunda ari urang teu resep, teu malise, heunteu reueus urang kudu jadi benteng budaya Sunda.
Wargi-wargi sadaya sakitu nu kapihatur tina tanahal, garehal teu keuna kana undak usukna basa, sakali deui umajak ka balarea urang mumule seni budaya urang.
Urang Jepang bisa nyieun pedang, urang reureus bisa nyieun jodang, tong mangmang tong hariwang kang Darso ge bisa hirup senang.
Wassalamualaikum Wr.Wb.
Assalamualaikum wr wb
Langkung tipayun urang panjatkeun puji sinareng syukur kailahiirabbi nu mana kalayan hidayah sareng inayahna, urang sadaya tiasa kempel dina ieu tempat kalwan dina kayaan sehat walafiat.
Para wargi anu ku simkuring dipikahormat.
Dina ieu waktos, abdi bade nerangkeun sakumaha pentingna hirup sehat kanggo urang sadayana. Janten, urang sadaya kedah atawa wajib ngajaga lingkungan sareng awak nyalira pikeun urang sadaya tiasa ngajaga tina sagala panyakit. Ku margi kitu, urang kedah ningkatkeun pola hirup sehat kanggo kapayunna di kawitan ti ayuena.
Dina salah sahiji hadits diterangkeun…
Inna dhofatu minal iman
Nu hartosna : “Kabersihan teh sabagian tina Iman”
Tina hadits eta, urang tangtu tos ngartos maksad sareng tujuannana, nyaeta urang teh umat muslim anu ngagaduhan iman dina jero hate urang. Upami urang sadaya iman ka Allah, berarti urang kudu bersih atanapi suci tina sagala kokotor boh hadas alit atawa hadas ageung, nu nyebabkeun urang teu suci. Bersih eta sadaya teh nu didasarkeun tina bersihna jeung sucina urang sareng lingkungan di sakitar urang. Kabersihan sakola oge kudu urang jaga. Urang kudu mikacinta kabersihan sangkan hate urang ge milu bersih.
Kabersihan teh aya marupi-rupi macemna, nyaeta aya bersih hate, bersih jiwa, bersih raga, sareng bersih rohani. Tah, urang kudu janten jalmi anu kaasup kana jalma anu bersih sadayana. Allohumma, amien… Hayu urang sami-sami ningkatkeun pola hirup sehat kanggo kasaean urang sadaya sangkan tiasa leuwih getol kana ibadah ka Gusti nu Maha Welas tur Maha Asih.
Para wargi anu mulya.
Cekap sakitu abdi nyanggakeun pihatur, pamungkas pisanggem, bilih aya basa anu kirang entep saeureuhna atanapi kecap anu kirang merenanh larapna, mugi kersa ngahapunten.
Wassalammu’alaikum Wr. Wb.
Posted by andromeda at 3:26 PM
Labels: Pidato Bahasa Sunda


c: text/html

text:
Gorila
Gorila nya éta sato primata pangbadagna, sakulawarga jeung monyét, kera sarta manusa. Sabuntut gorila jalu dewasa bisa ngahontal luhur leuwih ti 6 méter sarta beurat kira-kira 300 nepi ka 500 pound. Manéhna bisa merentangkan lenganna nepi ka 8 méter. sarta kakuatan sabuntut gorila sarua kalayan 4 nepi ka 8 jelema manusa anu kuat. Gorila awéwé dewasa ukuranana kira-kira satengah ukuran gorila jalu.[1]
ciri has[édit | sunting sumber]
Dibandingkeun jeung awak manusa, gorila miboga leungeun sarta suku anu panjang, di mana leungeunna leuwih panjang ti suku. Gorila anu badag lolobana awakna miboga bulu, iwal jari-jemari, beungeut, kélék, telapak suku sarta telapak leungeun. Sirah gorila badag, panonna leutik sarta boga warna coklat. Gorila henteu miboga buntut. Saban buntut gorila miboga irung anu unik, kawas manusa anu miboga sidik ramo anu unik. Huntu gorila dewasa jumlahna 32. Panca indra gorila ampir sarupa kalayan manusa. Awak gorila jalu ampir dua kali badagna dibandingkeun gorila awéwé. Gorila lolobana dahar tutuwuhan. Saban poé gorila perlu kira-kira 25 kilogram kadaharan anu teriri ti dangdaunan, kekembangan, siki-sikian, watang sarta tangkai tangkal, sarta kuncup kembang. Sakapeung, gorila ogé dahar sireum sarta sajenis rinyuh. Kusabab meunang cairan cukup ti kadaharanana, gorila pohara jarang nginum. [2]

robotstxt: allowed

filter: keep


text:
Sebaran chi-kuadrat
Keur satiap positip integer , sebaran chi-kuadrat nu mibanda k tingkat kabebasan nyaeta probability distribution variabel acak
numana Z1, ..., Zk ngarupakeun variabel normal bebas, masing-masing nilai ekspektasi 0 jeung varian 1. Sebaran ieu biasa ditulis
Lamun watesan linier homogen bebas ditumpukeun dina ieu variabel, kayaan sebaran dina watesan ieu nyaeta , dipastikeun salaku watesan "tingkat kabebasan". Characteristic function sebaran Chi-kuadrat nyaeta
Sebaran chi-kuadrat ngabogaan aplikasi numeris dina kaputusan statistik, contona dina tes chi-kuadrat jeung estimasi varian. Ieu bisa diasupkeun kana masalah estimasi mean dina populasi sebaran normal jeung masalah estimasi slope dina garis regression ku aturan dina sebaran-t student. Ieu diasupkeun kana sakabeh masalah analisa varian ku aturan dina sebaran-F, nu ngarupakeun sebaran perbandingan dua chi-kuadrat variabel acak.
Rumus probability density function nyaeta
jeung pk(x) = 0 keur x≤0. Di dieu Γ ngalambangkeun fungsi gamma.
Pendekatan normal[édit | sunting sumber]
Lamun , saterusna nuju ka takterhingga, sebaran nuju ka normal. Sanajan kitu, kacenderunganna lalaunan (skewness nyaeta jeung kurtosis nyaeta ) sarta dua transpormasi umumna diperhatoskeun, unggal pendekatan normal leuwih gancang tinimbang sorangan:
Fisher nembongkeun yen ngadeukeutan sebaran normal nu mibanda mean jeung unit varian.
Wilson and Hilferty dina taun 1931 nembongkeun yen nyaeta pendekatan sebaran normal nu mibanda mean jeung varian .
Nilai ekspektasi tina variabel random ngabogaan sebaran chi-kuadrat nu mibanda k tingkat kabebasan k jeung varian nyaeta 2k. Median dina ieu kaayaan dideukeutan ku
Catetan yen 2 tingkat kabebasan nuju kana sebaran eksponensial.
Sebaran chi-kuadrat dina kasus husus nyaéta sebaran gamma.
Tempo Teorema Cochran.


text:
Seni tari
Seni Tari, Igel nyaéta ékspresi jiwa nu diébréhkeun ku wangun-wangun gerak ritmis nu éndah.[1]Seni tari mangrupa gerakan nu éndah sarta boga wirahma nu boga dua unsur penting nya éta gerak jeung wirahma.[1]Gerak nya èta gejala primér sarta wangun nu spontan dina kahayang jiwa. Sedengkeun wirahama nya èta sora nu kaatur nu milu gerak kasebut.[1]
Daptar eusi
Macem atawa Sipat Seni Tari[édit | sunting sumber]
Seni tari digolongkeun jadi opat golongan, nya éta[2]:
- Tarian primitif atawa tari rahayat, nya éta tarian nu basajan jeung spontanitas sarta gerak jeung wirahma nu euweuh aturanana.
- Tari Klasik, nya éta jenis tarian nu kuat aturanana jeung hukumna, wujudanana abstrak sarta miboga falsafah nu jero.
- Tarian Modern, nya éta jenis tarian nu leupas, bebas tina aturan jeung sagala macem tradisi tari salaku wangun inovasi jeung èksprési anu bêbas.
- Tarian Kontémporér, nya éta jenis tari nu lepas tina aturan jeung tradisi tari.
Ragem Tari Mancanegara[édit | sunting sumber]
Asia[édit | sunting sumber]
Tari nu mekar di India jeung sababaraha nagara Asia nu séjèna nya èta Tari Odissi.[1] Tari ieu kabagi jadi sababaraha bagèan jeung biasana dilakukeun ku awéwé di pelataran kuil.[1]Samentara éta di Mongolia aya tari Bielgee (tari awak). Tari ieu kawas pantomim, Nu ngigelna mintonkeun adegan sapopoè nu ngumbara, saperti merah sapi, masak, sarta moro.[1]Di wilayah Jepang diwanoh festival O-bon waktu masarakatna Jepang mere hormat ka karuhun nu geus maot.[1]Sedengkeun di Korea loba pisan ragem tarian, sabagèan gedéna mangrupa gerak ngadalikeun awak bagean luhur.[1]Nu ngigel biasana awèwè jeung biasana makè han bok (pakean tradisi Korèa) sarta mak karémbong di leungeunna, Salah sahiji tarian Korèa nu kasohor nyaèta Tari Kipas.[1]
Eropa, Amèrika, Australia[édit | sunting sumber]
Tari ieu sipatna sosial jeung ngabogaan ajèn seni anu basajan.[3]Tari tradisional biasana dipirig ku pakakas musik nu tradisional saperti kendang, suling, jsb. Conto tarina nya éta Minuèt ti Prancis, Waltz ti Jerman, Mazurka ti Polandia, jeung tari hujan ti Amerika Serikat.[3]
Balèt nya éta ragem tari nu lahir di Prancis di jaman Raja Louis XVI, anu terus mekar ampir di sakumna dunya.[2] Balét atau ba'la asalna ti basa Italy (ballarè) nu hartina ngigel tèa. Balèt nyaèta tarian ku tradisi, teknik, jeung wangun gerakan nu boga ciri mandiri, jeung bèda jeung wangun gerakan tèater sèjèna.[2]
Dansa kagolong tari nu pasangan atawa jumplukan.[2]Nepi abad ka-19 dansa diragakeun sacara jumplukan, saterusna lahir wangun dansa/tari waltz salaku tari nu pasangan nu dilakukeun ku dua urang (awèwè jeung lalaki).[2]Dansa aya dua macem, di antarana dansa rohangan pèsta jeung dansa modérn.[2]
Salsa nya éta salah sahiji tarian Latin nu jadi inspirasi tarian di dunya.[3]Tari Salsa dipirig ku musik Salsa nu asalna ti Son Kuba.[3]Musik Saslsa mangrupa gabungan antara musik tradisional Afrika, Kuba, sarta wirahma Amèrika Latin.
Tari tap dicokot tina sora ketukan atawa hentakan nu asalna tina piringan logam leutik nu ayana dina sapatu nu nari dina luhur lantè nu tarik.[3]
Tari Kontemporer nyaéta hiji tarian nu mekar di jaman kiwari, gerakan-gerakanna diciptakeun ku selera jaman kiwari.[3]Contona gerakan nu ngaliuk-liuk bagèan tutuwuhan nu katiup angin, salaku gambaran kahirupan manusa jaman kiwari nu keur kauji ku masalah hirup sarta èkonomi.[3]
Daptar Tari Nusantara[édit | sunting sumber]
Tari Saman biasana dimimitian kalayan salam bubuka ti syekh (pemuka adat atawa lulugu ti tari Saman). Saterusna, ditepikeun nasèhat-nasèhat ngeunaan ngajalankeun kahirupan di dunya. Tarian ieu dipigawé saeutikna ku dalapan urang. Sakapeung, dipigawé ku 17 jelema.[5]
- Sumatera Utara: Tari Tor-Tor
- Sumatera Barat: Tari Piring
- Jambi: Tari Sekapur Sirih
- Bengkulu: Tari Andun
- Riau: Tari Joget Lambak
- Sumatera Selatan: Tari Gending Sriwijaya
- Bangka Belitung: Tari Putri Bekhusek
- Lampung: Tari Jangget
- Banten: Tari Topeng
- DKI Jakarta: Tari Ronggeng
- Jawa Barat: Tari Jaipong
Jaipong nya éta seni tari nu gelar dina kreativitas saurang seniman asal Bandung, Gugum Gumbira.[1]Karya jaipongan nu mimiti dipikawanoh ku masarakat nyaèta tari "Daun Pulus Keser Bojong jeung Rendèng Bojong".[1]Duanana mangrupakeun ragem tari wanoja jeung tari pasangan (lalaki jeung awèwè).[1]
- Jawa Tengah: Tari Gandrung
- Yogyakarta: Tari Serimpi
- Jawa Timur: Tari Remong
- Nusa Tenggara Barat: Tari Mpaa Lengo
- Nusa Tenggara Timur: Tari Perang
- Kalimantan Barat: Tari Monong
- Kalimantan Tengah: Tari Tambun dan Tari Bungai
- Kalimantan Selatan: Tari Baksa Kembang
- Kalimantan Timur: Tari Gong
- Gorontalo: Tari Paule Cinde
- Sulawesi Utara: Tari Polo-Palo
- Sulaweai Tengah: Tari Paule Cinde
- Sulawesi Tenggara: Tari Balumpa
- Sulawesi Selatan: Tari Kipas
- Sulawesi Barat: Tari Kipas
- Maluku: Tari Lenso
- Maluku Utara: Tari Lenso
- Irian Jaya Barat: Tari Perang
- Papua: Tari Selamat Datang
Rujukan[édit | sunting sumber]
- ↑ a b c d e f g h i j k l (id)Neo Quantum. .Seni Budaya IX .Suara Media Sejahtera HAL. 35
- ↑ a b c d e f (id)Dra. Elok Mufidah.Seni Budaya .CV Arya Duta Hal 40
- ↑ a b c d e f g h i j k l m (id)Maulana, Lawuningrum, Nurus. Seni Budaya IX .Suara Media Sejahtera HAL. 35
- ↑ (id)Lintas Media. Atlas Propinsi Inonesia-Dunia. Lintas Media Jombang Hal. 7
- ↑ (id)Tari Saman (Diakses tanggal 23 September 2011)


text:
Ernest Hemingway
Lahir 21 Juli 1899 di Oak Park, Illionis, Amérika Serikat.[1] Ngamimitian karirna minangka panulis dina surat kabar The Kansas City Star dina taun 1917.[1] Mangsa Perang Dunya Kahiji jadi tanaga sukaréla nyupiran ambulan. [1] Nalika mancén tugas babarengan jeung satuan infanteri inyana ngalaman tatu tur dipulangkeun ka Amérika Serikat. [1] Dina taun 1921 Hemingway mukim di Paris. [1] Di dinya ngagabung jeung kelompok pangarang Amérika anu mukim di Paris mangsa harita, saperti Gertrude Stein, F. Scott Fitzgerald, Ezra Pound, jeung Ford Madox Ford. [1] Buku Hemingway nu munggaran Three Stories and Ten Poems, medal di Paris taun 1923. [1] Ieu buku dituturkeun ku buku kumpulan carita pondok anu judulna Our Time, medal taun 1925, sakaligus jadi tuturus kiprahna minangka pangarang Amérika. [1] Ku medalna The Sun Also Rises dina taun 1926, Hemingway lain baé ngagedurkeun sora 'lost generation' tapi ogé salaku pangarang kawentar dina jamanna. [1] Buku Hemingway anu pangpopulérna The Old Man and the Sea meunang panghargaan Pulitzer Prize dina taun 1953. [1] Dina taun 1954 inyana meunang panghargaan Nobel Prize in Literature. [1] Ngaliwatan karya-karyana, Hemingway kacida mangaruhan kana kamekaran wangun carpon jeung fiksi di Amérika Serikat tur dipunjung-puja ku masarakat Amérika tinimbang pangarang-pangarang lianna. [1] Dina tanggal 2 Juli 1961 Hemingway tiwas lantaran maéhan manéh di Ketchum, Idaho. [1]
Papatah Hemingway keur Pangarang Ngora[édit | sunting sumber]
Teu aya hiji pangarang nu diajar ngarang kasusastraan tina buku pelajaran. [2] Kuring teu kungsi kursus ngarang, kuring diajar ngarang sacara wajar tur hasil usaha sorangan. [2] Teu kungsi kuring suksés sacara kabeneran, kuring suksés lantaran usaha satékah polah tur junun. [2] Tulisan téh kudu mangrupa hasil tina gawé fakta anu dirungrum ku trésna asih, lamun teu kitu, éta lain tulisan. [2] Hal anu panghéséna dina diri pangarang nyaéta mertahankeun daya hirup jeung kasuburan daya hayalna. [2] Kuring moal asa-asa ngajejeléh, ngalawan unggal pangarang anu hasil gawéna satengah-satengah. [2] Pangarang anu hadé weruh kumaha carana ngumpulkeun bahan-bahan tina tumpukan-tumpukan informasi. [2] Kalolobaanana pangarang gagal lantaran samata-mata kakurangan sarat anu kudu aya dina diri pangarang sajati, heureut pisan tilikan arinyana, upama dibandingkeun jeung tingkat atikanana. [2] Buku-buku anu hadé téh anu basajan, langsung keuna kana mamaras, tur henteu inteléktualistis. [2]
Rujukan[édit | sunting sumber]
- ↑ a b c d e f g h i j k l m Hemingway, Ernest. 1997. Pertempuran Penghabisan (ditarjamahkeun tina A Farewell to Arms ku Toto Sudarto Bachtiar). Jakarta: Yayasan Obor Indonesia. ISBN 979-461-272-3.
- ↑ a b c d e f g h i Hemingway, Ernest . 1980. Ernest Hemingway, Nasihat untuk Penulis Muda serta Karya Sastranya (ditarjamahkeun ku Kelana sastra Derita jeung Ben Handaya). Yogyakarta: Karya Kencana.


text:
Sekuen random
Sekuen random ngarupakeun salah sahiji tipe proses stokastik. Singkatna, sekuen random nyaeta sekuen variabel random variable.
Sekuen random penting dina statistik. Unggal analisa statistik tina percobaan umumna dimimitian ku "anggap X1,...,Xn ngarupakeun variabel random ...". Cara panggampangna keur nyebutkeun kaayaan dimana urang bisa milih ukuran anyar ku nganggap sekuen takhingga{Xi} diberekeun, sarta lengkah saterusna dina eksperimen ku nempo N kahiji dina watesan sekuen. Oge, pernyataa teorema central limit (penting yen average jumlah observasi konvergen ka nilai mean) kaasup sekuen takhingga independent, identically distributed variabel random.
Tempo random number, randomness, pseudo-random number generator, Halton_Sequences


text:
Trombosit
Trombosit atawa platélét nyaéta bagian sél getih nu aub dina mékanisme sélular nu ngabalukarkeun bekuna getih. Kadar trombosit nu handapeun normal atawa disfungsina bisa ngabalukarkeun hemorrhage, sedengkeun mun luhur teuing bisa ngabaluKarkeun trombosis.
Daptar eusi
Anatomi[édit | sunting sumber]
Kawas sél getih beureum, trombosit teu boga inti sarta bentukna gepéng; diaméterna 1.5-3.0 um. Cadangan trombosit na awak urang saeutik pisan, sahingga gampang pisan kakurangan. Trombosit ngandung RNA, sistim kanalikular, sarta sababaraha tipe granul; lisosom (ngandung hidrolase asam), dense bodies (ngandung ADP, ATP, serotonin jeung kalsium) sarta granul alfa (ngandung fibrinogén, faktor V, vitronéktin, trombospondin jeung faktor von Willebrand), nu kandunganana dikaluarkeun nalika aktivasi trombosit. Eusi granul ieu maénkeun peran penting boh dina hémostasis atawa dina réspon inflamatori.
Fisiologi[édit | sunting sumber]
Produksi[édit | sunting sumber]
Trombosit dijieun dina sungsum tulang; sél progenitorna nyaéta mégakariosit. Produksi trombosit ieu dirangsang ku hormon trombopoiétin (ligan c-mpl) nu diproduksi ku ati. Hormon ieu kabeungkeut ku trombosit na sirkulasi; mun trombositna cukup, kadar sérumna tetep handap. Mun kadar trombositna ngurangan, trombopoiétinna bakal loba nu bébas dina getih, sahingga ngaronjatkeun produksi sungsum.
Sirkulasi[édit | sunting sumber]
Umur sirkulasi trombosit ukur 9-10 poé, nu lajeng diancurkeun dina limpa. Nurunna fungsi (atawa euweuhna) limpa bisa ningkatkeun kadar trombosit, sedengkeun hipersplénisme (limpa aktif teuing, misalna dina kasakit Gaucher atawa leukemia) ngabalukarkeun kurangna kadar trombosit.
Transfusi[édit | sunting sumber]
Trombosit dipisahkeun tina getih nu didonorkeun, sabab trombosit gampang ruksak nalika getih disimpen dina kulkas. Ku kituna, trombosit mah disimpenna misah migunakeun kantong nu aya porian sahingga nu ngamungkinkeun sirkulasi oksigén (asup) jeung karbon dioksida (kaluar), dina suhu antara 20-24 °C. Kusabab dina suhu ieu aya résiko tumuwuhna baktéri, mangka paling lila disimpenna téh ukur lima poé.
Jalma nu kadar trombositna kurang bisa ditatambaan ku transfusi trombosit, iwal mun pantangan alatan kalainan otoimun.
Baca ogé[édit | sunting sumber]
Sumber rujukan[édit | sunting sumber]
- Thrombocyte, Wikipédia édisi basa Inggris per 21 Nopémber 2005


text:
PIKEUN SUKSESNA KAWAJIBAN DIAJAR 12 TAUN
Assalamu’alaikum Warrahmatullahi Wabarrakatuh
Panata Calagara miwah Girang Pangajen anu ku simkuring di pihormat, ibu kalih bapa guru nu sami rawuh di ieu tempat, teu kakantun réréncangan sadaya anu ku simkuring di pitresna.
Bismillah wiwitan kedalna lisan kairing ku rasa sukur ka Alloh SWT nu Maha Ghopur tur mihéman, ngancikeun cahaya iman tina galeuh sanubari, mugi sing ulah poék deui, komo kudu luncat mulang tali gadang, sing kukuh tur pengkuh teu unggut kalinduan teu gédag kaanginan.
Sholawat salam nu jadi panguat rasa tilam katresna, mugi tetep dilélérkeun ka kanjeng nabi Muhammad SAW, miwah kulawargana, sohabatna tug dugi ka umatna nu tumut turut kana ajaranana.
Dina kasempetan pasanggiri biantara iyeu simkuring
Panata Calagara miwah Girang Pangajen nu ku simkuring di pihormat,
Masalah atikan mangrupikeun, salah sawios kawajiban kanggé urang sadayana, milari élmu téh dianjurkeun ku agama boh kupamaréntah, sabab ku ayana atikan manusa tiasa undak darajatna dibandingkeun jeung manusa nu teu ngagaduhan atikan. Sakumaha pitutur sepuh “jalmi nu gaduh élmumah calikna pangpayunna, lohokna pang panjangna iketna pangrubakna”. Komo panginteun di jaman globalisasi iyeu,
Panata Calagara miwah Girang Pangajen nu ku simkuring di pihormat,
Jawa Barat nu di sebat Pasundan sabagian ageungna urang sunda parantos ti beh dituna kénéh wanoh kana atikan, sateuacan UNICEF. Dina kamandangna “long life education” nuntut élmu téh sapanjang hirup, sepuh - sepuh urang tos ngawanti-wanti supados seuweu-siwina teu jaranteun jalmi bodo, sateuacan aya program kawajiban diajar 9 tahun ayeuna rek diundakeun jadi 12 tahun. Luluhur sunda tos ngagaduhan kamandang ngeunaan filosopis dina atikan boh dina wanda kawih, sisindiran, paribasa atawa babasan.
Dina rumpaka kawih anu kieu unggelna:
Néléngnéngkung Néléngnéngkung
Geura gedé geura jangkung
Geura sakola sing julung
Sangkan jadi jelma luhung
Néléngnéngkung Néléngnéngkung
Geura gede geura jangkung
Mun hidep pareng geus luhung
Poma ulah rek adigung
Filosopis dina wanda kawih diluhur écésna jéntré, urang sadaya kudu sakola nyuprih élmu, bari jeung lamun parantos gaduh élmu teu adigung adiguna.
Dina rumpaka sisindiran anu kieu unggelna
Aya manuk dina pager
Na sukuna aya bola
Lamun urang haaing pinter
Kudu getol kasakola
Baju kutud heureut pola
Dikelin teu dijalujur
Lamun teu cucud ka sakola
Arisin balik kalembur
Sihoreng mun urang hoyong pinter teh kudu getol kasakola sabalikna mun urang teu junun kasakola bakal isin balik kaleumbur.
Panata Calagara miwah Girang Pangajen nu ku simkuring di pihormat, Bapa kalih Ibu anu sami rawuh di ieu tempat, ogé réréncangan saperjoangan nu ku simkuring dipikatresna,
Agama urang agama islam ngajarkeun umatna pikeun nyupri élmu dina salah sawios hadits kanjeng rasul nu Hartosna “Nyuprih élmu téh wajib pikeun muslimin jeung muslimat ti kawit na kandungan dugi ka alam kubur”.
Ditegaskeun deui ku sepuh pini sepuh urang sadaya dina babasan
Filosofis nu nyangkaruk dina babasan diluhur, urang sadaya sanés mung ukur nyuprih élmu wungkul, tapi biayana gé kudu disiar, mun pareng geus linuhung ku élmu kudu siger tengah.
Kumargi kitu hayu urang sukséskeun Wajar Dikdas 12 Taun, rarojong program pamaréntah supaya sadaya janten murangkalih anu pinter bari jeung bener, cageur bari jeung sing singer. Mun cageur, bageur, bener, pinter, tur singer insya allah moal kabalinger.
Sing getol nginum jajamu
Sing getol neangan élmu
Nu guna dunya akhérat
Cag, wassalamu’alaikum warahmatullahi wabarakatuh


text:
Batu tamperan
Batu tamperan atawa batuan sédimén nyaéta salasahiji ti tilu golongan utama babatuan (sajaba ti batu beku jeung batu métamorfosis) anu kawangun ngaliwatan tilu cara utama: bobona batuan séjén (clastic); namper (deposition) alatan aktivitas biogénik; sarta panamperan (precipitation) tina larutan. Wanda babatuan umum kawas batu kapur, batu keusik, sarta lempung, kaasup kana batuan tamperan. Batu tamperan ngawengku 75% tina beungeut bumi.
Ngaran batuan sedimén biasana dumasar kana badagna siki nu nyusun batu kasebut. Ngaran-ngaran kasebut nyaéta: bréksi, konglomérat, batukeusik, batu lempung.
- Bréksi nyaéta batu sédimén kalayab ukuran siki leuwih badag ti 2 mm sarta wangun siki anu nyiku.
- Konglomérat nyaéta batu sédimén kalayan ukuran siki nu leuwih badag ti 2 mm sarta wangun siki anu melengkung.
- Batu keusik nyaéta batuan sédimén kalayan ukuran siki antara 2 mm nepi ka 1/16 mm.
- Batu lanau nyaéta batuan sédimén kalayan ukuran siki antara 1/16 mm nepi ka 1/256 mm.
- Batu lempung nyaéta batu sédimén kalayan ukuran siki nu leuwih leutik ti 1/256 mm


text:
Monyét
Monyét mangrupakeun anggota dua ti tilu golongan primata simian. Dua golongan ieu nyaéta Monyét Dunya Anyar jeung Monyét Dunya Kuna nu kabéhna ngawengku 200-an spésiés. Monyét ogé dibédakeun jeung kera (Ing. ape) kayaning simpanseu jeung gorila.
Ukuran monyét rupa-rupa pisan, ti mimiti Marmosét Pigmi nu jangkungna 10 cm (kaasup buntut) sarta beurat 120 g, nepi ka Mandril jalu nu jangkungna saméter sarta beurat 35 kg. Aya nu hirup na tangkal (arboréal), aya ogé nu hirup di lapang jukut/sabana. Kadaharanana rupa-rupa gumantung ka spésiésna, tapi ilaharna mah bungbuahan, daun, kakacangan, sisikian, kembang, serangga, lancah, endog, jeung sato leutik.
Sababaraha ciri nu ngabédakeun dua golongan monyét di antarana buntut préhénsil (bisa 'nyepeng', meulit) monyét Dunya Anyar nu teu dipiboga ku monyét Dunya Kuna.
Daptar eusi
Monyét na kandang[édit | sunting sumber]
Na kapal laut[édit | sunting sumber]
Nalika bangsa Inggris munggaran ngaranjah Aprika, anak monyét sok dibawa kana kapal salaku hiburan, nu salajengna aya nu diasupkeun ka kebon binatang. Monyét kukutan jaman kiwari di Inggris, loba di antarana nu mangrupakeun turunan ti monyét jaman Viktoria tadi. Kajadian modél kitu sigana lumangsung ogé jaman Perang Napoléon.
Sato ingon[édit | sunting sumber]
Najan katémbongna pikalucueun, loba nu nganggap yén monyét mah lain ingueun, utamana mah kusabab monyét mah hésé dilatihna. Malah mun kaganggu atawa teu disenangkeun, monyét bisa robah jadi galak sarta ngaganggu.
Sato percobaan[édit | sunting sumber]
Monyét mindeng dipaké dina percobaan laboratorium, utamana mah kusabab sarua jeung manusa salaku primata.
Klasifikasi[édit | sunting sumber]
Béréndélan di handap ieu merenahkeun rupa-rupa famili monyét (dikandelan) dina klasifikasi primata. Catet yén golongan pangleutikna nu ngawengku monyét nyaéta Simiiformes, simian nu ogé ngawengku kera.
- ORDO PRIMATA
- Subordo Strepsirrhini: prosimian non-tarsier
- Subordo Haplorrhini: tarsier, monyét jeung kera
- Infraordo Tarsiiformes
- Famili Tarsiidae: tarsier
- Infraordo Simiiformes: simian
- Platyrrhini: monyét Dunya Anyar
- Famili Cebidae: marmosét, tamarin, kapucin jeung 'monyét bajing'
- Famili Aotidae: 'monyét peuting', 'monyét bueuk', douroucoulis
- Famili Pitheciidae: titis, sakis, jeung uakaris
- Famili Atelidae: 'monyét howler', 'monyét lancah', jeung 'monyét woolly'
- Catarrhini
- Superfamili Cercopithecoidea
- Famili Cercopithecidae: monyét Dunya Kuna
- Superfamili Hominoidea
- Famili Hylobatidae: gabon ('kera leutik')
- Famili Hominidae: manusa jeung kera badag lianna
- Superfamili Cercopithecoidea
- Platyrrhini: monyét Dunya Anyar
- Infraordo Tarsiiformes
Sioh[édit | sunting sumber]
Monyét mangrupakeun sioh ka salapan dina daur 12 taun dina kalénder Cina.
Rujukan[édit | sunting sumber]
- Monkey, Wikipédia édisi basa Inggris (8 Maret 2006).
- "The Impossible Housing and Handling Conditions of Monkeys in Research Laboratories", by Viktor Reinhardt, International Primate Protection League, August 2001
- Inside the monkey house at Covance, shot undercover by the British Union for the Abolition of Vivisection
- The Problem with Pet Monkeys


text:
Mohandas Gandhi
-
“Gandhi” dialihkeun ka dieu. Keur kagunaan sejen, tingali Gandhi (disambiguasi).
Citakan:Infobox revolution biography
Mohandas Karamchand Gandhi (Gujarati: મોહનદાસ કરમચંદ ગાંધી; Hindi: मोहन्दास करमचंद गांधी, Pronunciation-IPA: / moːhənd̪aːs kərəmtʃənd̪ gaːnd̪ʰiː / ) (2 Oktober 1869 – 30 Januari, 1948) salah saurang politikus utama jeung pamingpin spiritual India jeung gerakan kamerdekaan India. Gandhi pionir[1] tur panutur Satyagraha — ngalawan ku cara teu nurut babarengan dumasar kana ahimsa (bajoang teu make kekerasan) nu jadi salah sahiji filosofi sumanget dina Gerakan Kamerdekaan India, tur jadi inspirasi gerakan keur hak asasi jeung kamerdakaan di dunya. Gandhi ilahar jeung kawentar boh di India atawa di dunya ku ngaran Mahatma Gandhi (Hindi: महात्मा, / məhatma /; tina Basa Sansakerta, Mahatma: Great Soul) nyaeta Bapu (dina Basa India, Bapak).
Salah saurang ahli hukum didikan Inggris, Gandhi mimiti ngusulkeun idena keur bajoang sipil ku cara damey di komunitas perjuangan India keur hak asasi di Afrika Kidul. Sanggeus mulang ka India, Gandhi ngumpulkeun patani miskin jeung buruh keur protes kana "penindasan" pajak jeung diskriminasi. Mingpin Kongres Nasional India, Gandhi ngayakeun kampanye keur ngurangan kamiskinan, ngabebaskeun awewe India, babarayaan antara komunitas nu beda kapercayaan jeung etnis, ngeureunkeun perbudakan jeung diskriminasi kasta, sarta minuhan kabutuhan ekonomi nasional sorangan, sakabeh diluhur keur Swaraj — kamerdakaan India tina dominasi bangsa asing. Gandhi kawentar mingpin dina nolak pajeg uyah ku cara cara 400 kilometer (248 miles) Dandi Salt March dina 1930, sarta menta sacara terbuka ka Inggris keur Kaluar India dina taun 1942. Gandhi meakeun umur hirup keur kadameyan tur hirup tumuwuh babarengan antara Hindus, Muslims jeung Sikhs.
Salila bajoangna, Gandhi konsisten bajoang tanpa kekerasan jeung kebenaran sanajan dina kaayaan ekstrim. Gandhi jadi mahasiswa filosofi Hindu sarta hirup sederhana, "mengelola" ashram nyaeta minuhan kabutuhan sorangan. Gandhi nyieun baju ku sorangan — baju tradisional Indian dhoti jeung shawl, tinun make charkha — sarta hirup diet salaku vegetarian. Gandhi remen puasa — pantang tina dahareun tur cai dina waktu nu lila — keur pembersihan diri tur nandakeun protes. Kahirupan jeung ajaran Gandhi mere ilham keur Dr. Martin Luther King Jr., Steve Biko jeung Aung San Suu Kyi sarta gerakan hak asasi sipil Amerika, perjuangan hak asasi manusa di Afrika Kidul jeung Myanmar. Kritikna kana sababaraha aspek modernisasi kulon (saperti tehnologi jeung industrialisasi modern) oge nambahn reputasina dina ngawangun kritik nu jadi inspirasi pamikir politik saterusna.
Gandhi dibere gelar Bapak Nasional India, gelar mimitina Subhash Chandra Bose [1] [2]. Ulang taun Gandhi dina 2 Oktober dieling-eling salaku Gandhi Jayanti, sarta jadi poe libur nasional.
Awal kahirupan[édit | sunting sumber]
Mohandas Karamchand Gandhi lahir ti kulawarga Hindu Modh Vanik di Porbandar, Gujarat, India taun 1869. Gandhi putra ti Karamchand Gandhi, diwan (Menteri Kepala) Porbandar, jeung Putlibai, istri kaopat Karamchand, runtuyan Hindu Pranami Vaishnava. Dua istri Karamchand mimiti, boga dua baraya awewe, maotna ku alesan nu teu dipikanyaho (rumorna waktu ngalahirkeun). Istri katilu teu daya upaya tur ngidinan ka Karamchand keur kawin deui. Hirup tumuwuh jeung indung nu taat tur dikurilingan ku pangaruh Jain Gujarat, Gandhi diajar ti umur nu leuwih ngora kahirupan teu nganyenyeri, vegetarian, puasa keur ngabersihkeun diri, tur toleran ka rupa-rupa agama jeung sekte. Gandhi lahir dina vaishya, ataw kasta padagang.
Dina Mei 1883, waktu umur 13 taun, Gandhi geus nikah dijodokeun ku kolotna ka Kasturba Makhanji (dieja "Kasturbai" disebut "Ba"), nu umurna sarua. Maranehna boga 4 putra: Harilal Gandhi, lahir taun 1888; Manilal Gandhi, lahir taun 1892; Ramdas Gandhi, lahir taun 1897; jeun Devdas Gandhi, lahir taun 1900. Gandhi kaasup mahasiswa cukup di Porbandar jeung Rajkot. Gandhi lulus ujian matrikulasi keur University of Bombay dina 1887, numana asup ka Samaldas College. Gandhi teu betah di ieu college, sabab kulawargna hayang Gandhi jadi pengacara. Manehna ngamangpaatkuen kasempetan keur sakola di Inggris, nu ceuk pamikirna "taneuh para philosopher jeung sastrawan, pusat sagala kahirupan sipil."
Umur 18 taun dina 4 September 1888, Gandhi asup ka University College London keur dilatih jadi pengacara. Basa di London, ibukota Karajaan, geus dipangaruhan ku ajaran ti ibuna keur jadi Jain monk Becharji, salila ninggalkeun India patuh kana prinsip Hindu keur teu dahar daging, alkohol, sarta bandel. Sanajan Gandhi diajarkeun kana kabiasaan "urang Inggris" — diajar dansa contona — manehna teu bisa dahar daging domba jeung kubis ibu kosna. Ibu kosna nunjukeun rumah makan vegetarian di London. Kahirupanna sajalan jeung kahayang indungna, manehna maca ngeunaan kamampuan intelek vegetarian. Manehna gabung jeung Kumpulan Vegetarian, sarta kapilih jadi komite eksekutif tur ngadegkeun kleub lokal. Manehna ngaku loba meunang pangalaman salila ngurus ieu organisasi. Sababarha vegetarian nu papanggih nyaeta anggota Pakumpulan Teosofical, di didirikeun dina taun 1875 keur ngamajukeun babarayaan jeung nalungtik literatur Budha sarta Hindu Brahma. Maranehna nyarankeun Gandhi keur maca Bhagavad Gita. Teu nempo kana sabagean nu dipikaresrp dina agama samemehna, Gandhi loba maca buku ngeunaan Hindu, Kristen, Budha, Islam jeung agama sejenna. Manehna mulang ka India sanggeus ditrarima di bar Inggris jeung Wales, tapi ngan saeutik kasuksesan dina praktek hukumna di Bombay, saterusna daptar sarta ditolak keur gawe paruh waktu jadi guru di sakola menengah. Gandhi mulang ka Rajkot keur nyieun draft petisi tapi dipaksa nutup bisnisna saperti basa rek gawe di kantor Inggris. Dina catetan hirupna, Gandhi ngajelaskeu kajadian ieu salaku kagagalan dina lobi ka baraya nu leuwih kolot. Dina kaayaan ieu nyaeta (taun 1893) ditarima keur kontrak panjang di parusahaan India keur dikirim ka Natal, Afrika Kidul.
Gerakan hak asasi manusa di Afrika Kidul (1893–1914)[édit | sunting sumber]
- ↑ Wikisource: The Birth of Satyagraha : From The Story of my Experiments with Truth, by Mohandas K. Gandhi
- ↑ ^ "Father of Our Nation" (Address to Mahatma Gandhi over the Rangoon Radio on 6th July 1944) The Essential Writings of Netaji Subhas Chandra Bose Edited by Sisir K Bose & Sugata Bose (Delhi: Oxford University Press) 1997 pp301-2


text:
Raden Dewi Sartika
Ngaran Dewi Sartika teh keur urang Sunda mah geus teu bireuk deui. Anjeunna salahsaurang pahlawan pendidikan pituin urang Sunda. Dina kaayaan anu walurat jaman penjajahanWalanda, Ibu Dewi tigin ngadidik kaom istri Sunda anu harita harayang maju.Ibu Dewi dibabarkeun di Bandung, tangal 22 Desember 1884. Ramana Raden RanggaSomanagara, patih Bandung harita. Ari ibuna Raden Ajeng Rajapermas, putra istri bupatiBandung anu kakoncara Dalem Bintang.Pa Somanagara kaasup menak anu maju pikiranna. Ibu Dewi disakolakeun ka sakolaKelas Hiji. Hanjakal henteu hila, kudu eureun di kelas 2B. pangna kitu lantaran harita ramana PaSomanagara sarta ibuna Rajapermas dihukum buang ka Ternate. Anjeunna dianggap nanduk ka pemerentah Walanda. Bu Dewi dipihapekeun ka uana Raden Demang Suria anu katelah AriaPatih Cicalengka.Dina kaayaan kitu bu Dewi tetep sabar bari migawe pancen sapopoe. Diajar rupa-rupakaparigelan jeung kabinangkitan awewe, kayaning masak, nyulam, ngabordel, jsb. Anlehna kanangaguruan geus katembong ti bubudak. Bu Dewi sok sasakolaan di tukangeun imahna. Sabaknaku kenteng. Ari geripna ku areng atawa apu. Batur-baturna sina diajar maca, nulis jeung ngitung.Bu Dewi sok dibelekesekkeun kana gawe ku uana, darajatna dianggap handap lantarananak jalma buangan. Bu Dewi sok dititah nganteur kapilanceukna kurus basa Walanda, maca jeung nulis ka hiji Nyonya Walanda. Lantaran karepna gede haying diajar bari uteukna encer, BuDewi bias nangkep naon-naon anu diajarkeun ti satukangeun panto. Ieu teh jadi modal anu pohara pentingna pikeun kahirupan Bu Dewi dina mangsa nu bakal dating. Nu kasaksean ku Bu Dewi harita, kaom wanita wuwuh ngeuyeumbeu, ulukutek di dapur, bodo, sarta darajatna sahandapeun kaom lalaki. Ieu pikiran ngahudang kasadaran Bu Dewi pikeun ngamajukeun kaom wanita. Taya deui jalanna iwal ti ngaliwatan pendidikan. Hartinakudu aya sakola anu husus pikeun kaom wanita, sangkan satata jeung kaom lalaki.Bu Dewi pindah ti Cicalengka sarta ngadeuheus ka uana nu sejen nu jadi Bupati Bandungnyaeta R.A.A Martanaga. Bu Dewi tuluy ngadegkeun sakola anu tempatna di pendopo kabupatensarta dingaranan Sakola Istri. Ieu teh minangka sakola munggaran di Indonesia pikeun kaomistri. Beuki lila muridna beuki loba, sakolana tuluy diganti jadi Sakola Kautamaan Istri.Kitu riwayat singget perjoangan Bu Dewi dina widang pendidikan. Anjeuna pupus diCineam Tasikmalaya, ping 11 September 1947 nalika nuju ngungsi lantaran aya agresi militer Walanda ka-1. Lantaran jasana, tepi ka ayeuna jenengan Raden Dewi Sartika terus seungitngagalinding. Meh di unggal kota di Jawa Barat jenenganana diabadikeun jadi ngaran-ngaran jalan utama.


text:
Kota Banjar
- Pikeun artikel kabupatén di Kalimantan Selatan nu ngaranna sarua, tempo Kabupatén Banjar. Pikeun kagunaan séjén, tempo Banjar.
Kota Banjar mangrupakeun salasahiji kota di Propinsi Jawa Barat, Indonésia. Kota Banjar aya di wawatesan jeung Propinsi Jawa Tengah, nyaéta jeung Kabupatén Cilacap. Banjar mangrupakeun lawang sakéténg jalur lintas kidul Jawa Barat.
Administratif[édit | sunting sumber]
Sacara administratif, kota ieu kawengku ku 4 kacamatan, nu kabagi deui kana sababaraha désa jeung kalurahan. Banjar baheulana mangrupakeun kota kacamatan bagian ti Kabupatén Ciamis, terus ditingkatkeun statusna jadi kota administratif. Ti ngawitan tanggal 1 Desember 2002, Banjar ditetepkan minangka kota otonom nu misah ti Kabupatén Ciamis.
Wisata[édit | sunting sumber]
- Situ Mustika, di Désa Purwaharja Kacamatan Purwaharja, 2,5 Ha, mangrupakeun obyék wisata Panorama jeung Situ
- Pulo Majeti/Rawa Onom, di Désa Purwaharja Kacamatan Purwaharja, 2 Ha, mangrupa Situs.
- Kokoplak, di Désa Mulyasari Kacamatan Pataruman, 1 Ha, mangrupa Situs.
- Torowongan rel KA, di Désa Binangun Kacamatan Pataruman, panjang ± 80 méter


text:
Islam
Islam (basa Arab al-islām الإسلام, déngékeun "kapasrahan ka Gusti") nyaéta hiji ageman tauhid, kaasup rungkun ageman Ibrahim (ageman anu percaya kana kanabian Ibrahim). Kalayan kurang leuwih 1,2-1,3 miliar pangagemna [1][2], Islam mangrupakeun ageman kadua panglobana di dunya. Pangagem ajaran Islam disebut Muslim. Islam ngajarkeun yén Gusti (Allah) nurunkeun Firman-Na ka manusa ngaliwatan para nabi jeung rasul sarta Muhammad SAW mangrupakeun rasul panungtungan nu diutus ka dunya.
pami pemendak peibados mah pami secara syareat Islam teh tina kecap basa Arab al-islām "kapasrahan ka Gusti" nyaéta hiji ageman tauhid, kaasup rungkun ageman Ibrahim (ageman anu percaya kana kanabian Ibrahim)Islam mangrupakeun ageman kadua panglobana di dunya. Pangagem ajaran Islam disebut Muslim. Islam ngajarkeun yén Gusti (Allah) nurunkeun Firman-Na ka manusa ngaliwatan para nabi jeung rasul sarta Muhammad SAW mangrupakeun rasul panungtungan nu diutus ka dunya. srg dina basa Arab, Islām hartina “sumerah diri” sarta mangrupakeun Dīn nu hartina "aturan" atawa "sistim"
Daptar eusi
Kapercayaan[édit | sunting sumber]
Rukun Iman[édit | sunting sumber]
Muslim kudu percaya kana Rukun Iman nu 6 perkara nyaéta:
- Iman ka Allah
- Iman ka malaikat-malaikat Allah
- Iman ka kitab-kitab Allah
- Iman ka nabi jeung Rasul Allah
- Iman ka Poé Kiamat
- Iman ka qada jeung qadar
Gusti[édit | sunting sumber]
Konsép dasar dina Islam nyaéta Tauhid nyaéta ngaku kaésaan Pangéran sarta nampik sagala wangun penyekutuan kamanten-Na. Konsép ieu dicicikeun kalawan écés sarta basajan dina surat Al-Ikhlas (surat ka 112) anu tarjamahanana antara séjén:
- Kedalkeun "Alloh (Pangéran) éta hiji".
- "Alloh nyaéta Pangéran anu ngagantung kepada-nya sagala hiji hal".
- "Manéhna euweuh boga anak sarta henteu ogé diperanakkan".
- "sarta euweuh seorangpun anu sarimbag jeung Manéhna".
Dina basa Arab, Pangéran disebut minangka Alloh. Kecap ieu sacara etimologis nyambung kalawan?ilah "kapangéranan", Alloh nyaéta ogé kecap anu dipaké ku urang Kristen (Nasrani) sarta Yahudi Arab minangka tarjamahan ti ho theos ti Jangji-pasini Anyar sarta Septuaginta.
Ngaran "Alloh" henteu ngabogaan wangun loba sarta henteu diasosiasikeun kalawan génder nu tangtu. Dina Islam sakumaha ditepikeun dina Al Qur'an disebutkeun:
- "(Manéhna) Panyipta langit sarta bumi. Manéhna ngajadikeun pikeun manéh ti jenis manéh sorangan pasangan-pasangan sarta ti jenis sato ingon-ingon pasangan- pasangan (ogé), dijadikeun-Na manéh ngembang biak jeung jalan éta. Euweuh sesuatupun anu sarupa jeung Manéhna, sarta Dia-lah anu Maha Ngadéngé sarta Nempo". (QS 42-11)
Alloh nyaéta Ngaran Pangéran (ilah) sarta hiji-hijina Pangéran sakumaha perkenalan-nya ka manusa ngaliwatan Al Quran:
- "Saéstuna Kuring ieu téh Alloh, euweuh Pangéran (anu hak) sajaba Kuring, mangka sembahlah Kuring sarta dirikanlah solat pikeun nginget Kuring". (QS. 20: 14)
Pamakéan kecap Alloh sacara linguistik mengindikasikan kahijian. Umat Islam percaya yén Pangéran anu maranéhanana sembah nyaéta sarua jeung Pangéran umat Yahudi sarta Nasrani, dina hal ieu téh Nabi Ibrahim. Tapi, Islam nampik ajaran Kristen ngait paham Trinitas di mana hal ieu dianggap Politheisme.
Nyutat Qur'an, surat An-Nisa(4):171:
- "Wahai Ahli Kitab, ulah manéh ngaleuwihan wates dina ageman sarta ulah manéh ngomong ka Alloh kajaba anu bener. Saéstuna Al-Masih, Isa putra Maryam éta téh utusan Alloh sarta (anu diciptakeun jeung kalimah-Na) anu dipangnepikeun ka Maryam sarta (jeung tiupan) roh ti Mantenna. Mangka iman manéh ka Alloh sarta rasul-rasul-nya. Sarta ulah manéh ngomong:"Pangéran éta tilu", eureun ti omongan éta. Éta leuwih alus pikeun manéh. Saéstuna Alloh Pangéran anu Maha Esa. Maha suci Alloh ti miboga anak, sagala anu di langit sarta di bumi nyaéta kepunyaan-nya. Cukup Alloh minangka Pamulasara".
Dina Islam visualisasi atawa penggambaran Pangéran henteu ditepungan, hal ieu dilarang alatan bisa boga tungtung dina pemberhalaan sarta malahan panghina, alatan Pangéran henteu sarupa kalawan naon ogé (Asy-Syuraa QS. 42: 11). Minangka gantina, Islam ngagambarkeun Pangéran dina 99 ngaran / gelar / landian Pangéran (asma'ul husna) anu ngagambarkeun sipat ketuhanan-nya sakumaha aya dina Al Qur'an.
Hukum Islam[édit | sunting sumber]
Dasar Hukum Islam nyaéta Al Quran sarta Sunnah Nabi Muhammad saw. Hukum Islam, nurutkeun surat Al-azhab ayat 36, lamun Alloh sarta Rosul-Na geus netepkeun hiji hukum, mangka manusa henteu bisa nampikna. Sajaba ti éta, lamun hukum kasebut henteu kapanggih naskh na dina Al Quran sarta Sunnah, mangka manusa kaci pikeun ngalakonan Ijtihad. Ijtihad ngan kaci dipigawé ku jalma-jalma zuhud, soleh, sarta alus amalnya
Rukun Islam[édit | sunting sumber]
Para ulama netepkeun yén tiap Muslim kudu tumut kana 5 asas dina Islam nu disebut Rukun Islam:
- Ngucapkeun kalimah sahadat sarta narima yén teu aya deui nu disembah tur dipitaat kajabi ti Gusti Allah, sarta yén Nabi Muhammad s.a.w éta rasul Allah.
- Ngadegkeun sholat lima kali sapoé.
- Puasa di bulan Ramadhan.
- Ngaluarkeun zakat.
- Munggah Haji keur nu mampuh.
Qur'an[édit | sunting sumber]
Al Qur'an nyaéta kitab suci pikeun ummat Islam. Sacara harfiah Qur'an hartosna bacaan. Tapi cacak kadéngé ngarujuk ka hiji buku/kitab, ummat Islam ngarujuk Al Qur'an sorangan leuwih dina kecap-kecap atawa kalimah di jerona, lain dina wangun fisikna minangka hasil citakan.
Umat Islam percaya yén Al Qur'an ditepikeun ka Nabi Muhammad SAW ngaliwatan malaékat Jibril. Penurunannya sorangan lumangsung sacara bertahap antara warsih 610 nepi ka nepi ka maotna anjeunna 632 masehi. Cacak Al Qur'an leuwih réa ditransfer ngaliwatan apalan, tapi minangka tambahan réa pamilu Islam dina mangsa éta anu nuliskeunana dina tulang, batu-batu sarta dangdaunan.
Umat Islam percaya yén Al Qur'an anu aya ayeuna persis sarua jeung anu ditepikeun ka Muhammad SAW, saterusna ditepikeun deui ka pamiluna, anu saterusna ngapalkeun sarta nulis eusi Al Qur'an kasebut. Sacara umum para ajengan nyatujuan yén vérsi Al Qur'an anu aya ayeuna, mimiti dikompilasi dina mangsa kekhalifahan Utsman bin Affan (khalifah Islam ke-3) anu berkisar antara 650 nepi ka 656 Masehi. Utsman bin Affan saterusna ngirimkeun duplikat ti vérsi kompilasi ieu ka sakumna penjuru kakawasaan Islam dina mangsa éta sarta maréntahkeun ambéh kabéh vérsi sajaba ti éta dibinasakeun pikeun kasaragaman.
Al Qur'an ngabogaan 114 surat (bab), sarta sajumlah 6.236 ayat (aya béda gumantung cara ngitung). Ampir kabéh Muslim ngapalkeun sahenteuna sawatara bagian ti sakabéh Al Qur'an, maranéhanana anu ngapalkeun sakabéh Al Qur'an dipikawanoh minangka hafiz (loba:huffaz). Pencapaian ieu lain hiji hal anu arang, dipercaya yén ayeuna aya jutaan penghapal Al Qur'an diseluruh dunya.
Muslim ogé percaya yén Al Qur'an ngan berbahasa Arab. Hasil tarjamahan ti Al Qur'an ka sagala rupa basa henteu mangrupa Al Qur'an éta sorangan. Ku alatan éta tarjamahan ngan ngabogaan kalungguhan minangka koméntar ka Al Qur'an atawa hasil usaha néangan harti Al Qur'an, tapi lain Al Qur'an éta sorangan.
Tumbu kaluar[édit | sunting sumber]
Sumber akademis online[édit | sunting sumber]
- Kajian Islam dumasar Al-qur'an sarta Sunnah
- Ensiklopédi Islam
- Asal pikeun Diajar Islam ti Universitas Georgia
- Jurnal Pamikiran Islam ku University of Michigan
- Blog ngeunaan Islam


text:
89. Harita ge tihang tos ngadeg sadaya, cek sakaol mah teu lami, nu babantu dongkap, turta teu diwartosan, sumpingna estuning Goib, kocap sampurna, sadayana tos tarapti.
90. Kacarios harita teh Kiansantang, nyaur salebeting galih: ,Aing teh wiwirang, geus eleh ku tongkat, kawirangan dua kali, komo mun perang, ngayonan Bagenda Ali.
91. Seunggah temen ngayonan di danalaga, pasti airig moal mahi, batan tambah wirang, moal tulus ngayonan, letjwih hade aing indit, ayeuna ngejat.” Kiansantang tarapti.
92. Nenjrag bumi maksad bade ngawang-ngawai-ig, nembe ngambul sakedik, namung henteu kebat, lir abot salirana, nyerelek bet lungsur deui, ngadampal lemah, biur deui ragrag deui.
93. Tujuh kali ngapungna teu yasa kebat, kasiku ku Kangjeng Nabi, kasaktenna cambal, ngahuleng Kiansantang, ngerik lebeting panggalih, apes salira, harita rek nerus bumi.
94. Seug diwejang ajian ka sapatala, dongko rek lebet ka bumi, mung bumi teu suka, rata teu aya lawang, handeueul cisoca mili, suda tanaga, kantun lesu tulang sandi.
95. Karaosna lir udur nu opat bulan, ukur bisa usik nialik, teu aya tanaga, bet apes pangawasa, aji sisip henteu malih, palakiahna, cambal teu aya pangaji.
96. Kantun rasa anu nandangan wiwirang, diri nu ngaraos nyeri, kaduhung pohara, nganggo angkat ka Mekah, tamaha parantos jadi, dalah kumaha, teu aya jalan deui.
97. Kiansantang sumaur lebeting manah: ,Henteu sangka, awak aing, ayeuna kasoran, pahlawan Pajajaran, apesna di Puseur Bumi, ajian musna, duh aduh kumaha diri.
98. Lamun kieu moal balik ka nagara, taya gunana saeutik, rek taluk ayeuna, sakalian rek Islam, kasaksi ku awak aing, Islam teh mulya, Agama Hindu teu hasil.
99. Komo jaga ayeuna ge geus wiwirang, geuning kaciri kabukti, ayeuna mah luas.” Eta kitu manahna, harita teras ka Nabi, angkat ngarayap, seuseut-seuat rek dugi.
100. Kangjeng Nabi mariksa ka Kiansantang, gentrana alon tur manis, matak bingbang manah: ,He Prabu Kiansantang, naon anu kapigalih, pangadeuheusan.” Kiansantang nyaur tadim.
101. ,Kaulanun agung bebendu gamparan, mugi Widi Kangjeng Gusti, hatur kairegan, reh abdi teh rumasa, sagala rupi tos sisip, sadaya-daya, bade tumut Jeng Gusti.
102. Rehna abdi ayeuna teh nyepeng buda, mugi ku Gusti ditampi, maksad serah badan, hoyong salin Agama, tumut Islam anu Suci, moal rek mulang, ka bali geusan ngajadi.”
103. Harita ge ku Nabi tos ditarima, diwur-uk Kalimah-kalih,’ Jeng Nabi ngadua, supados padang manah, Kiansantang bingah galih, nya ti harita, diwuruk bagbagan Ilmi.
104. Siga koneng katetesan apu inya, diajarna siang wengi, estu cengeng pisan, diwuruk ku Sohabat, siang wengi pili genti, ngaosna Quran, sakapeung ku Kanjeng Nabi.
105. Diwurukan Hakekat sareng Tarekat, Maripat nya kitu deui, nguyab kana Kitab, Kiansantang calakan, kapaham sagala limi, padang manahna, henteu kasmaran galih.
Asmarandana
106. Kacarios anu mukim, iigaosna di nagri Mekah, tos sataun laniina teh, Kitab parantos katatab, ngarakitkeun salira, tambih diasih ku Rosul, nyeungceum nasehat utama.
107. Harita gentos kakasih, pasihan ti Rosullulah, Sunan Rohmat nelahna teh, barang dina hiji mangsa, nuju kempel sadaya, sami marek ka Jeng Rosul, ngajajar para Sahabat.
108. Sadayana tungkul ajrih, Gusti Rosul teh miwarang, ka S,,inan Rohmat nu anom, harita ngaos Sahadat, nyobian Mujijatna, harita keneh ngagugu, Sunan teh ngaos Sahadat.
109. Bari peureum tekad Suci, henteu lami Sunan beunta, manahna teu kinten bengong, rehna benten titingalan. Kersaning Nu Kawasa, aya di tempat kapungkur, nya eta di Pulo Jawa.
110. Ngusap raray bari Dikir, tetela sanes impenan, ngaleketey inanahna teh, harita teras sasambat, bari rambay cisoca: “Aduh Gusti Kangjeng Rosul, jisim abdi na kumaha.
111. Sinareng Gusti patebih, teu sangka kabina-bina, mung kantun hate cumantel, naha Gusti teh ngadoja, atanapi ngabuang, naon dosa abdi atuh, mugi Gtisti ngahampura.”
112. Sunan Rohmat sedih kingkin, emut ka Gusti Panutan, abong parantos Papasten, nincak deui ka Pakuan, manahna seseblakan, melenguk kantun gegetun, hate asa didudutan.
113. Melang nineung ka Jeng Nabi, jung ngadeg Susunan Rohmat, ti dinya tch kebat mios, angkatna mili cisoca, ku margi ngenes manah, harita asa pahatu, patebih jeung nu disembah.
114. Rajeun pendak sareng jalmi, nyeta urang Pajajaran, namung ka Sunan teu naros, rehing sadaya kalinglap, ningali panganggona, teu siga Gagak Lumayung, Senapati Pajajaran.
115. Harita panganggo Haji, nganggo jubah sareng dastar, numawi taya nu nyaho, kebat lampah Sunan Rohmat, majeng ngulon nu angkat, lampahna semu ngalamun, jol dugi ka Ujungkulan.
116. Mendak tempat rada suni, gek calik Sunan di dinya, kana kai pek nyarande, nyawang lampah nu kasorang, bari ngembeng cisoca, parantos teler nu bingung, harita teras tatapa.
117. Tetep muntang hoyong tepi,, titip diri natap rasa, pasrah sadrah ka papasten, mepet sugri pancadria, cengeng pisan manahna, neda ka Gusti Yang Agung, umambon ka tanah Mekah.
118. Siang wengi kapigalih, mung rasa nu kantun luhlah, hoyong mulih moal leeh, nunuhun ka Gusti Allah, tepang jeung Rosullulah, manahna asa diluluh, ngangres ngungun samar polah.
119. Siang wengi nguji-ngaji, ujian jinis salira, kitu bae damelna teh, kahujanan kaanginan, estu tigin manahna, lamina atos sataun, henteu leueut henteu tuang.
120. Barang dina hiji wengi, kinten-kinten tabuh dua, Sunan Rohmat nuju ngaos, ngadu’a ka Gusti Allah, harita aya sora, namung teu katawis jentul, kieu eta kakupingna.
121. ,He Sunan Rohmat nu Tohid, tapa anjeun katarima, ayeuna mah eureun bae, maksud anjeun teh laksana, hayang deui ka Mekah, nineung ka Muhamad Rosul, geura pek baca ayeuna.
122. Nya eta Kalimah Kalih, bari muntang ka Yang Sukma, pek peureum sakeudeung bae.” Mung sakitu ungel sora, Sunan bingah manahna, harita sumaur ,Nuhun”, pek peureum Susunan Rohmat.
123. Prak ngaos Kalimah Kalih, pana muntang ka Pangeran, barang bray beunta olohok, anjeunna aya di Mekah, lurat-leret ningalan, bus lebet ka bumi Rosul, kasampak teh nuju aya.
124. Para Sahabat ge hadir, ngajajar calik di handap, Sunan munjung sujud bae, ngambung ka dampal sampean, bari nangis sasambat, alon nyaur Gusti Rosul: ,Kuma rarasaan Sunan.
125. Rasa ayeuna jeung tadi, jeung kami heran kacida, naha rarangsak panganggo, jeung siga nandangan brangta.” Sunan nyaur dareuda, sadayana dipiunjuk, hiji taya nu kaliwat.
126. Barang tamat nu wawarti, Rosulolah seug ngandika, soantenna leleb alon: ,He rayi Susunan Rohmat, saliwat matak heran, rayi nyaba geus sataun, di Ujungkulon tatapa.
127. Tur rayi nandang prihatin, padahal nu saleresna, rayi bisi tacan hartos. rayi teh bieu nya angkat, dongkap deui ayeuna, henteu bulan henteu taun, rayi ukur memenitan.
128. Kudrat-Irodatna Gusti, nu Sipat Murba-Kawasa, malah ieu kami oge, kalayan para Sahabat, sadaya tacan ingkah, ti tadi masih karumpul, tah kitu mangka waspada.”
129. Sunan Rohmat tungkul ajrih, ngahuleng lebeting manah, nu sakitu lamina teh, horeng mung sakiceup pisan, Kersaning nu Kawasa, ngahuleng Sunan teu nyaur, mung nganti kana dawuhan.
Kinanti
130. Nyaur manis Gusti Rosul: ,Ayeuna rek naros deui, ku maha di tanah Jawa, menak katut rayat leutik, masih tetep Agamana, nya eta Hindu nu kawit.
131. Atawa naha geus campur, jeung Againa Islam Suci, mun ditanding loba mana?” Sunan Rohmat nyaur tadim: ,Kulanun leresan eta, menggahing di Pulo Jawi.
132. Sadayana masih Hindu, nya eta ka Dewa muliit, anu teu aya cegahan, batal haram henteu harti, wenang wajib makruh mubah, reh teu aya dalil Hadis.
133. Suwung pangandika Rosul, sepi nu terang ka Gusti, taya nu nyembah ka Allah, teu terangeun Islam Suci, katerangna wungkul Dewa, mugia Gusti tingali.”
134. Kadangu ku Gusti Rosul, ngahuleng lebeting galih, jorojoy asih miwelas, ka umat di Pulo Jawi, harita teras ngandika, soantenna leleb manis,
135. ,Rayi saupami kitu, reh kula sangat hawatir, ka umat di Pulo Jawa, manusa nyembah ka jalmi, Dewa manusa biasa, disembah nu nyembah sami,
136. Kaula oge umaku, manusa jumeneng Nabi, lain kahayang kaula, Kersaning Allyul Adzim, tugas bisluitna Kuran, Hadis pangandika kami,
137. Kitab tuduh keur panungtun,perseca jalan nu suci,lain saperti ka Dewa, eta teu ngagem bisluit, nu matak suwung cegahan, hayang ngaratu pribadi.
138. Mun aya manusa luhung, saperti Narada Panji, geuwat ku Dewa diangkat, lantaran sieun kalindih, anu bener dipeungpeukan, tah kitu rayi sing harti,
139. Ayeuna cunduk ka wuku, nitih kana Dat Mustari, meujeuhna sadaya beunta, mana nu kotor nu suci, bukakeun jalan utama, mambrih genah lahir bathin.
140. Boga elmu tong dikemu, sebarkeun ka para wargi, pangarti mah moal beak, batan kurang jadi leuwih, kudu ngasuh bari ngasah, mambrih diasih ku Gusti.
141. Sing sidik ka kubur tangtung, mawa katangtuan diri, diri teh kudu diriksa, saha nu ngobahkeun pikir, sakereteg raraosan, luar jero kedah lantip.
142. Ulah rek kapalang laku, lakonan ku diri rayi, ayeuna kula rek nitah, ka rayi ngajadi wakil, ngislamkeun umat di Jawa, purun teu purun ge musti.
143. Saupami rayi purun, didamel wakil ka Jawi, kedah Islamkeun sadaya, sarta kula mere jangji, jaga di bathin nulungan, manjing ka Janatu Naim.
144. Sumangga ku rayi dangu, lapad Ali insanu mumin, al insanu muminina, waahromu alal Islami, ap’alluloh ila nasa, walmuslimin muslimati.
145. Wajibu ia yap’alu, ayuhal ladin imani, koblal maot badal maota, paeru ila munapikin, munapiko ila insan, jahili ila pinari.
146. Bab maot mah moal burung, taya gede taya leutik, taya kolot taya beunghar, taya menak taya kuring, taya gagah taya rongkah, taya sehat taya gering.
147. Kana Agama sing suhud, ulah bosen siang wengi, kedah sing gumati pisan, ngukuhan Islam nu Suci, mun geten kana Agama, di ahir sampurna diri.”
148. Sunan Rohmat tungkul ngeluk, nguping sapilahir Nabi, nyerep tur gentra tetela, matak resep anu nguping, ngaleketey lebet manah, isin ngerik sareng sedih.
149. Nyerep kana balung sungsum, sakedik pisaur Nabi, namung matri kana raga, rasa rumasa kageuing, Sunan Rohmat nga waleran: ,,Nuhun satimbalan Gusti.
150. Beurat nyuhun beurat nanggung, disimpen di ati suci, kasuhun kalingga murda, kacangreud ku dua kuping, kacangcang pucuking rema, nuhun salaksa lumiring.
151. Siang wengi bade tumut, ngiring satimbalan Gusti, tumut moal bade baha.” Kangjeng Nabi nyaur deui: ,Lamun kitu nuhun pisan, kula bungah liwat saking.
152. Sarta rayi kusu maphum, ngislamkeun supados gampil, kedahna Rajana heula, rayat leutikna mah gampil, pasti engkena ge ngantay, tah kitu eta teh rayi.”
153. Sunan Rohmat pek miunjuk: ,Kulanun sumeja ngiring, kana dawuhan Gamparan, ayeuna ge abdi amit, sareng nyuhunkeun berkahna, ngiring Mujijatna Gusti.”
154. Sunan Rohmat lajeng sujud, ngaras dampal Kangjeng Nabi, Rosulluloh seug ngadua, harita silaturalimi, saparantosna munjungan, teras ka Bagenda Ali,
155. Ka Abubakar ge munjung, sinareng ka Umar deui, para Sahabat dipapay, saparantosna tarapti, Sunan Rohmat lajeng maca, nya eta Kalimah Kalih.
156. Neda ka Gusti Yang Agung, soca peureum mepet ati, disarengan husu niat, muntang ka Mujijat Nabi, Kersaning anu Kawasa, Sunan Rohmat keur diasih,
157. Panejana tos dikabul, sakedap netra ngajadi, barang bray Sunan teh beunta, emut tos di Pulo Jawi, manjurna ngaos Sahadat, satekana kang dumadi.
158. Harita ningal ka payun, atra anu katingali, beh Karaton Pajajaran, malah Prabu Siliwangi, harita keur magelaran, kempel Mantri lan Bopati.
159. Kacarios, Maha Ratu, harita nuju badami, mirempag sual putrana, parantos lami can sumping, nya eta Gagak Lumajang, nu mios ka tanah Suci.
160. Barang nuju gunem catur, kasaru ku anu sumping, enya eta Sunan Rohmat, ngadeg payuneun Sang Aji, kalayan teu kanyahoan, sadayana bengong galih.
161. Sakedap netra teu nyaur, jalaran sadaya pangling, panganggona benten pisan, rehna ku anggoan Haji, dastar ageung jubah ngambay, ti kiwa tasbeh dicangking.
162. Ret,ka handap ret ka luhur, nelek-nelck ka nu sumping, rada-rada kasamaran, sajongjongan rada lali, nu haladir ngusap raray, saumur nembean manggih.
163. Lami-lami sami emut, yen eta nu nembe sumping, sadaya nyebat ,Haturan.” Kacarios Maha Aji, alon nyaur ka putrana: ,Duh Raden bagea sumping.
164. Nyaba ngampleng dua taun, cing ama teh hayang nguping, naon margi lami pisan, kumaha Bagenda Ali, naha enggeus diayonan, ti kapungkur jago jurit. ”
Pangkur
165. Sunan Sujud jeung haturan: ,Kaulanun nyanggakeun bebendu Gusti, kang putra hatur piunjuk, nu maksad bade ngajonan, ka nu gagah Bagenda Ali nu pamuk, wartos teh bet sayaktosna, perkawis Bagenda Ali.
166. Sihoreng gagah Karamat, tur kawuwuh ku Mujijat Kangjeng Nabi, nya eta Muhamad Rosul, saleresna tuang putra, henteu acan dumugi ka perang pupuh, nembe ku daya Karamat, parantos apes nya diri.
167. Cindekna putra teu kiat, moal aya nu nanding ka Gusti Ali, kakasih Kangjeng Luluhur, reh rumaos henteu kiat, lebet Islam teu guna Agama Hindu, henteu nineung henteu melang, matak disiksa di bathin.
168. Karana mungguh manusa, pasti maot tara dua tilu kali, sakali bae nu estu, mun teu hartos Iman-Islam eta pasti disiksa di lebet kubur, bingung nadah patakonan, ku Munkar sareng Wanakir.
169. Sumawon di Arah Mahsar, matak keueung bongan teu nurut ka Nabi, teu tumut Agama Rosul, tah kitu numawi putra, luas iklas ngantunkeun Againa Hindu, lebet Islam anu mulya, nya eta Agama Suci.
170. Ayeuna putra pangdongkap, jadi wakil ngemban dawuh Kangjeng Nabi, sa-Tanah Jawa sing taluk, kedah anut lebet Islam, pangpayunna nya eta rama kulanun, ku margi rayat alit mah, tangtos moal hese deui.
171. Pami Rajana tos Islam, rayatna ge tangtos ngiringan ka Gusti, kumaha ama teli purun, sumangga geura manahan, margi putra wawakil ti Kangjeng Rosul, putra moal waka mulang,, upami maksad can hasil.
172. Cindekna mah ka sadaya, saha bae anu teu nurut ka Nabi, ku putra dianggap musuh, jadi satru kabuyutan.” Siliwangi ngahuleng barang ngadangu, gogodeg bari ngandika: ,Ama mah weleh teu harti.
173. Naha bet kitu pikiran, henteu sangka bet ingkar ti nini-aki, bet ngagorengkeun ka Hindu, maneh kawas anu gundam, kurang eling siga anu weureu gadung, teu sangka kabina-bina, maneh jadi edan pikir.”
174. Kadangu ku Sunan Rohmat, heran manah nguping saur rama Aji,lisan salebeting kalbu: ,Lamun kieu petana mah, Pajajaran pinasti bakal diamuk, dijieun lemah irengan, lebur papan kantun tulis.
175. Bongan lir tedak Siluman, lain aya kadua pikir nu lantip, pituduh nu matak makbul, anggur ngangaranan edan, lamun kieu gara-gara bakal ancur, Pajajaran wande ruksak.” Kitu anu kapigalih.
176. Ngembang wera raray Sunan, cepil beureum raosna asa disebit, melong bari teu sumaur, munggah kekerot waosna, Siliwangi reuwas ningal putra kitu, reh atos terang adatna, teu paya pisan dihiding
177. Enggal Sang Ratu ngandika, ngalelemu ku saur nu langkung nianis: ,He putra ama nu pamuk, ke ulah wa.ka amarah, bisi aya saur anu henteu panduk, kedah sing landung aisan, ulah babarian pusing.
178. Ayeuna ama rek nanya, lamun enya Raden teh ngajadi wakil, mana piagem ti Rosul, cing ama hayang ningalan, ciri wanci mun bener Raden diutus, kudu aya katerangan.” Sunan Rohmat nyaur deui.
179. ,Ama mugia uninga, piagem mah kang putra teh henteu nampi, henteu maparin Jeng Rosul.” Sang Ratu kebat ngandika: ,Lamun kitu Raden wakil henteu puguh, moal aya nu percayal kusabab teu aya tawis.
180. Lamun ama geus ningalan, piagemna nu bener-bener ti Nabi, karek percaya saestu,, meureun kari nimbang-nimbang, ku kituna ayeuna Raden perelu, pek nyokot piagem heula, meureun ama kari mikir.”
181. Sunan Rohmat pok nga-ndika: ,Pami kitu sae ayeuna ge amit, bade nguninga ka Rosul.” Peureum Raden Kiansantang, bari ngaos Sahadat Kalimah Rosul, les musna ti Pajajaran, nu kantun hookeun galih,
182. Kacarios Sunan Rohmat, harita ge parantos di tanah Suci, ngadeuheus ka Kangjeng Rosul, nguningakeun kajadian, henteu hasil rehna piagemna suwung, Kangjeng Gusti Rosullulah, harita keneh ge nulis.
183. Barang saparantos tamat, sakalian harita keneh ditawis, teu lami parantos putus, dipasihkeun ka Syeh Rohmat, anu nampi bingah salebeting kalbu, harita keneh amitan, mungkur ti payuneun Nabi.
184. Sunan teh ngaos Sahadat, mung sakiceup parantos aya di Jawa, Kersaning Nu Maha Agung, ngambah nagri Pajajaran, Sunan Rohmat di kaca-kaca ngalantung, guligah lebeting manah,ngabantun piagem Nabi.
185. Harita teh kaleresan ningal batu ageung lempar sareng leucir, patlot mangsina dicabut, bari piagem dicandak, seug disalin harita teh kana batu, nyerat ku Aksara Sunda, nelah nami Batu Tulis,
186. Anu mawi Sunan Rohmat, maksad nyalin dina eta batu nulis, supados sadaya maphum, menak rama Pajajaran, yen anjeunna janten wakil Gusti Rosul, na waktos Susunan nyerat, seueur jalmi balawiri.
187. Nya eta bade kempelan, para Mantri Ponggawa kalih Bopati, ningal nu nyerat na batu, sahiji Mantri mariksa: ,Naon maksud anjeun nulis dina batu?” Diwalon ku Sunan Rohmat: “Sukur nanya maneh Mantri.
188. Nu matak kaula nyerat, eukeur nyieun tandana wakil ti Nabi, nya kami wakil Jeng Rosul, ngislamkeun di Pajajaran, enya eta nyalin ti Agama Hindu, saha bae nu bahula, pasti dibasmi ku kami.”
189. Mantri ngajenghok manahna, bade napsu nguping pisaur nu nulis, barang ret ningal pamulu, sidik ka nu nyerat tea, beuki reuwas sihoreng Gagak lumayung, nu gagah Den Kiansartang, kalinglap panganggo Haji.
190. Harita keneh ge angkat, rek unjukan ka Perabu Siliwangi, kasondong parantos kumpul, nya eta nuju mirempag, Kiansantang nu bade nalukkeun Hindu, badanten kuma petana, nurut atanapi mungkir.
191. Mungkir alamat cilaka, sabab pasti nagara diburakbarik, Pajajaran tangtu ancur, saha anu henteu terang, Senapati Gagak Lumayung nu pamuk, tungkul ngeluk para Raja, taya nu nyaur sahiji.
192. Keur kitu Mantri unjukan, bari nyembah ,Kaulanun Kangjeng Gusti, ngunjukkeun putra nu pamuk, ku abdi bieu ka pendak, nuju nyerat nyalin piagem na batu, sauma sa Pajajaran, tua anom kedah salin.” (Hanca)


text:
Hijrah
Hijrah (Arab:هِجْرَة) sacara harfiah hartosna pemindahan. Hijrah nyaéta hiji kajadian penting dina Sajarah Islam, di mana Nabi Muhammad saw. reujeung pamiluna pindah ti Mekkah nuju Madinah. Hijrah ieu lumangsung dina warsih 622, dina Basa Latin ditulis Hegira.
Sabenerna Hijrah geus diayakeun dina warsih 615 ka wewengkon Karajaan Ethiopia. Dina waktu éta, Karajaan Ethiopia anu leuwih dipikawanoh jeung sebutan Axum dikawasa ku saurang raja ngaranna Negus Najasyi. Tapi, Nabi Muhammad saw. henteu milu dina rombongan hijrah ieu. Dina warsih anu sarua ogé, kaum musyrikin Quraisy ogé datang ka Karajaan Ethiopia. Maranéhanana boga maksud pikeun mawa balik kaum muslimin di Ethiopia, tapi hal ieu ditampik ku Negus Najasyi sanajan anjeunna geus dibayar jeung hiji peti emas. Ahirna, Negus Najasyi ngagem ageman Islam, sanggeus ngadéngé nasehat ti Ja'far bin Abu Thalib.
Hijrah dina warsih 622 ieu pisan anu dijadikeun minangka patokan warsih Hijrah. Nabi Muhammad dibaturan Abu Bakar nuju ka Madinah, sarta manggihan réa aral. Diantarana waktu maranéhanana berpapasan jeung Suraqah bin Malik, saurang musyrikin anu rék maéhan Nabi Muhammad. Tapi, berkat lindungan Alloh, Nabi Muhammad terhindarkan ti rencana pembunuhan Suraqah.


text:
Peta Sumedang Baheula
Nyungsi data ka KITLV, nyampak data ngeunaan peta Sumedang baheula anu dijieun ku Walanda. Aya dua peta poko anu bisa dijadikeun cekelan. Nurutkeun data anu aya, dua peta éta téh kaluaran taun 1908 jeung taun 1920.
Ngilikan kana eusi petana, utamana ngeunaan jalan-jalan poko (utama) anu aya di dayeuh Sumedang henteu pati loba parobahan. Utamana ngeunaan perenahna. Jalan-jalan poko anu ayeuna aya di dayeuh Sumedang geus aya ti béh ditu kénéh. Jalan Pangéran Kornél, Jalan Prabu Geusan Ulun, Jalan Sebelas April, Jalan Angkrék, katut jalan-jalan di sabudeureun Alun-alun Sumedang. Pon kitu deui reujeung lapang pacuan kuda di wewengkon Dano.
Anu ngabédakeun antara peta taun 1908 reujeung taun 1920 mah nyaéta ayana jalan Parigi anu tembus ka Gunung Gadung, Jalan Pasanggrahan (pertelon patung Kuda Rénggong) katut jalan ka Baginda/Citengah. Dina peta taun 1908 mah henteu kagambarkeun éta jalan téh.
Sedengkeun bédana reujeung kaayaan ayeuna (peta dina taun ayeuna-ayeuna) nyaéta ayana Jalan Kutamaya katut jalan Baypass.
Posted on 18 Méi 2013, in Sumedang and tagged Alun-alun Sumedang, peta Sumedang, Sumedang, Walanda. Bookmark the permalink. Tunda talatah.


text:
Indra Bruggman
Indra Lesmana Bruggman anu kawéntar kalayan ngaran Indra L. Bruggman (lahir 8 Méi 1981 di Tasikmalaya) nyaéta aktor sinétron dina dunya hiburan Indonésia.
Biografi[édit | sunting sumber]
Putra pasangan Yohana (bapa) sarta Mimi (indung) ieu saprak sakola dasar geus jadi jawara pasanggiri pintonan busana di dayeuh kalahiranana. Dina taun 1995, anak kadua ti opat sadulur ieu miluan pasanggiri pamilihan coverboy "Aneka". Waktu éta Indra masih diuk di bangku SMP, sarta hasil jadi salah sahiji finalis. Teu lila sanggeus éta, lalaki turunan Sunda-Walanda ieu mutuskeun pikeun hijrah ka Jakarta pikeun ngaronjatkeun karirnya.
Sanggeus miluan casting, Indra kapilih jadi palakon utama dina sinétron Jinny Oh Jinny produksi Multivision Plus, babarengan jeung Diana Pungky. Sinétron ieu langsung ngajaulkeun ngaranna. Sagala rupa tawaran sinétron ogé rajol. Sinétron séjén anu kungsi dibéntangan ku manéhna, diantarana Siapa Takut Jatuh Cinta sarta Romantika.
Sajaba sinétron, Indra ogé ngabéntangan sawatara pariwara, di antarana Sandal Dakkar, Krating Daeng, So Klin Pewangi, Sapatu Hasenda.
Teu ngan dina dunya hiburan waé, Indra ogé mecakan turun kana dunya bisnis. Dina taun 2004, babarengan jeung Rani, lanceukna, Indra muka butik anu dibéré ngaran Ind-ra anu mangrupa gabungan ngaranna jeung ngaran lanceukna.Indra L Brugman Mulai Seriusi Bisnis Butiknya, diaksés 28 Désémber 2007
Kawas artis séjén anu mimiti kawentar, Indra ogé meunang gosip-gosip anu marengan lalampahan kariernya. Lalaki nu jangkungna 180 cm ieu sempet diwartakeun ngalakonan hubungan sasama jinis sarta geus nikah di nagri Kincir Angin, Walanda jeung aktor Bertrand Antolin. Teu lila sanggeus béja ieu niup, poto maranéhanana nyebar di Internét. Tapi ahirna Roy Suryo, anu katelah minangka ahli informatika, multimedia, sarta telematika nyatakeun lamun poto kasebut hasil rékayasa.Roy Suryo Pastikan Poto Bertrand dan Indra Hasil Rekayasa, diaksés 28 Désémber 2007 Indra ogé kawéntar minangka artis anu gunta-ganti kabogoh. Indra kungsi papacangan jeung béntang Melody Cinta, Helmalia Putri, sanggeus éta manéhna digosipkan papacangan jeung Diana Pungky, batur maénna dina sinétron komédi Jinny Oh Jinny. Tacan leungit béja kasebut, Indra ogé diwartakeun deukeut jeung Shirley Margaretha. Tapi Indra teu ngaku boga hubungan husus boh jeung Diana boh jeung Shirley.[1] Indra juga pernah pacaran dengan Dhini Aminarti, namun hubungan ini pun tak bertahan lama.Kesalahan pengutipan: Tag
harus ditutup oleh

Ayeuna, Indra Bruggman ngarambah ka dunya kawih. Manéhna jeung Mama Mimi tarung jeung kontéstan séjénna dina acara "Supermama Selebconcert" anu diayakeun ku Indosiar.
Tumbu kaluar[édit | sunting sumber]
Rujukan[édit | sunting sumber]
- ↑ INDRA L. BRUGGMAN:"Memangnya Nggak Boleh Tidur Bareng?!", diakses 28 Desember 2007


text:
Selengkapnya
Anu meryogikeun contoh naskah pidato bahasa sunda nampi panganten tiasa diawos dina seratan di handap ieu. Ka para wargi anu maksad bade nyutat atanapi ngopi, dihaturanan sareng link na.
----------------
muqoddimah
Hadirin anu dimulyakeun, para tamu /rombongan anu jajap panganten pameget anu dipihormat!
Alhamdulillah kalayan rahmat Allah anu Agung urang sadaya parantos tiasa riung mungpulung, anging takdir ti Ilahi, urang tiasa silaturahmi dina ieu wanci anu mustari, pangersa Allah anu maha Kawasa, tepang rasa, tepang basa, sareng kanca mitra sadaya.
Teu aya sanes anu janten cukang lantaran, ku tepungna tantung, pacangreudna deudeuh, patalina asih, tug dugika jatukramina laki rabi tuang putra Nyi ........... ka pun anak ............ anu kalayan takdir Ilahi parantos waluya bagja rahayu anu dituju, tinekanan diwalimahan dina dinten ieu .........
Hadirin anu mulya, para tamu rombongan panganten, utamina sepuh panganten pameget! Langkung ti payun seja sanduk-sanduk, mugia agung cukup lumur, jembar hapunten anu kasuhun rehing dina tata titi, duduga peryoga, tata cara kumaha kedahna nampi tamu, estu tumamu, tebih tina nyumponan kautamian, estuning walurat pisan. Hapunten sanes henteu ngutami, atanapi kirang hormat, namung nya sakieu kabuktosannana anu kadada kaduga. Ari karep mah hoyong nyugemakan, namung pakeun anu henteu tiasa dipinding-pinding, estu nya sakieu kabuktosanana.
Para hadirin anu mulya, rombongan panganten pameget, kalih sepuh panganten pameget sarimbit!
Jisim kuring kalayan asmana pun anak seja nyambung saur, ngadugikeun gerentes ati anu kagungan maksad, nyatana sepuh panganten istri geusan nampi papasrahan ti pihak sepuh panganten pameget anu parantos ngadugikeun kalayan jentre merele, atra nyata, anu direka ku basa anu ngahudang rasa, estu kahartos pisan sartas saluyu sareng lelembutan, naon anu dipimaksad.
Kukituna dina ieu wanci anu mustari mugi disaksi sim kuring seja nampi, kalayan Nyebat asma Allah anu welas asih, ting silumanting, baeu anaking, ditampi ku asih wening trang silumejang, si ujang muga kenging kabagjaan, sadami renghapna, sakujur jasadna, getihna satetes, buukna salambar. Gumulung tangtung hirup huripna. Sumanding jirim raga badag jeung lembutna Seja disanggakeun ka anu kagungan sareng anu nyiptakeun Allah Robbul Alamin. Diraksa dijaring ku welas asihna Gusti Nu Maha Suci tur Maha Rohman Maha Rohim. Muga pinareng panjang punjung kalayan ridho Anu Maha Agung, rumah tangga bagja waluya, di dunya tug dugi ka alam baqa, Amin Ya Robbal ‘alamin.
Dirina ditampi, maksadna ditarima, oge ruruba pangjajap, cacandakan anu sakitu seueurna, sareng nyugemakannana, ditampi ku asta kalih, tumamprak panangan muji syukur, tasyakur bini’mah, kana rizki welas asihna Gusti, anu kalayan karidoan galih pinuh ku kaiklasan manah parantos dipasihkeun/ dipasrahkeun ka pihak sepuh panganten istri.
Mudah-mudahan sing jadi barokah, jadi amal kasaean kanggo anu masrahkeunana, muga jadi kamangfaatan dunya aherat kanggo anu nampina. satemenna kakangen ati kalayan sareng kareueus ku parantos cunduk waktu sareng dipasrahkeun.
Anaking! anak bapa teu wasa ngagambarkeun ku basa, teu mahi kumaha kedahna males budi ka nu janten sepuhna panganten pameget sareng rombogan, anu sami-sami jajap, anu parantos masihan ajen pinuji ka sim kuring sakulawarga, utamina ka pun anak. Sadaya kasaean seja disanggakeun ka Anu Maha Adil, maha Wijaksana, ka Allah Anu welas asih, mugia dijantenkeun amal kasaean. Amiin.
Rupina lisan panampian dicekapkeun sakieu, Atuh salajengna oge sakedik amanat anu mangrupikeun tali asih simpay kanyaah, mudah-mudahan sing jadi pamatri enggoning laki rabi, pangrumat rumah tangga, jadi obor dimana poek, jadi kamudi bahterana laki rabi.
Mugi diregepkeun ku Ujang Nyai Panganten jeler istri. Anaking! Poe ieu hidep narima amanat. Pek buktikeun tangungjawab hidep kana ieu amanat. Anu hakekatna amanat ti Gusti Allah. Pek geura tatan-tatan, tarik jangkah beber layar, ngajugjug kana pulo pangharepan hidep duaan.
Anaking! Coba lenyepan ieu amanat Luqmaul Hakim ka putrana. Wahai anaking! Kahirupan teh lir ibarat samudra, jerona satunjang jagat, legana parat ka langit. Pengeusina salaksa haq, saketi batil, hade goreng bagja cilaka pagaliwota, sorangeun piliheun hidep duaan. Anaking perhatikeun munggaran lesotna jangkar, bral miang nyandang harepan. Kapalna wujuding taqwa, eusina wajaning iman, umbul-umbulna Dinul Islam, padomananan nurut dawuh sunah Rasulullah SAW. Balabuhna lebah palataran katengtreman (tawakal alal Loh) Insya Allah kapal hidep baka kuat norobos lambak anu kuat di tengah-tengah sagara kahirupan.
Anaking, Prak geura lengkahkeun suku hidup duaan dina ngambah kahirupan anyar, kahirupan rumah tangga. Hiliwir angin kaasih, hulowatan kabagjaan mugia tinekaan bari ulah hilap ucapkeun.
Tutug anu dituju, tuntas anu diseja. Sakitu nya kedalna ieu rasa, anu kapaksa satiasa-tiasa diolah ku basa, anu tuna pangabisa, sih hapunten tangtos pakusut nyebut, pasolengkrah pasalia, caturna teu ka ukur ku ugeran, engangna teu di ungang engang, tata titina tebih ti utami, sih haksami anu dipamrih, mugia agung cukup lumur, jembar pangaputen tina sagala rupi kakiranganana.
wassalaamu'alaikum warohmatulloh...
Link ieu peryogi dibaca oge mangrupi : runtuyan acara nikah lengkep ti kawit dugi ka akhir.


text:
Difraksi
Difraksi nyaéta sumebarna gelombang, contona cahya, alatan ayana halangan. Beuki heureut lolongkrang dina hahalang anu bisa diliwatan, mangka wewengkon sumebarna gelombang sakaluarna tina hahalang beuki lega. Hal ieu bisa diterangkeun ku prinsip Huygens. Dina animasi nu aya dina gambar di luhur beulah katuhu katémbong ayana pola poék jeung caang, hal éta tamaha tina wavelet-wavelet anyar anu kawangun dina jero lolongkrang heureut kasebut silih interférensi.
Pikeun nganalisa atawa miragakeun pola-pola kasebut, bisa dipaké Transformasi Fourier anu disebut ogé sabage Fourier Optik.


text:
Perang Jinshin
Perang Jinshin (壬申の乱 jinshin no ran?) nyaeta runtuyan perang rebutan kawawasaan di Jepang nu kajadian dina taun 672 sanggeus pupusna Emperor Tenji. Kaisar Tenji tadi nunjuk dulur lalakina, Prince Ō-ama keur gagantina, tapi terus robah pikiran ku nunjuk putrana Prince Ō-tomo.
Hal ieu nyababkan perang sodara rebutan kakawasaan. Kaisar Ō-tomo, nyepeng jabatan kurang ti sataun sanggeus diangkat jadi kaisar. Emangna, Ō-ama ngagantikeun jadi Kaisar salaku Kaisar Temmu.
Rujukan[édit | sunting sumber]
- "Jinshin no Ran." (1985). Kodansha Encyclopedia of Japan. Tokyo: Kodansha Ltd.


text:
Atol Midway
Atol Midway (basa Inggris: Midway Atoll) mangrupakeun hiji atol nu aya di Samudra Pasifik bagian kalér (deukeutna juru kalér-kulon Kapuloan Hawaii), kira-kira sapertilu jarak antara Honolulu jeung Tokyo. Wates kaping internasional aya di beulah kulon. Atol ieu miboga populasi 40 jiwa (2004, teu aya padumuk pribumi) diwangun ti karang pangaling winangun cingcin jeung sababaraha pulo leutik nu keusikan. Dua daratan utama, Pulo Sand jeung Pulo Eastern, mangrupakeun habitat pikeun ratusan rébuan manuk laut.
Tempo ogé[édit | sunting sumber]
Tumbu kaluar[édit | sunting sumber]
- (en) Midway Atoll National Wildlife Refuge
- (en) MidwayIsland.com
- (en) "Where the Gooney Birds Are", Smithsonian


text:
Kamis, 12 September 2013
Sejarah Candi Cangkuang Dalam Bahasa Sunda
Do you like this story?
Cangkuang nyaéta ngaran hiji désa katut danau anu ngalingkung manéhna. Candi anu kapanggih sarta direkonstruksi di wewengkon kasebut saterusna ogé disebut Candi Cangkuang. Cangkuang kaasup Kacamatan Leles, Kabupatén Garut, Jawa Kulon.
Keletakan
Candi Cangkuang dinaungi ku tangkal-tangkal kolot sarta langka di luhur hiji pasir –pulau di tengah-tengah danau Cangkuang. Wewengkon ieu mangrupa ieu mangrupa hiji cekungan dina jangkungna ± 695 m di luhur permukaan sagara, dikelilingi pasir. Danau Cangkuang legana 6,5 Ha, loba diwuwuhan teratai sarta ganggang, mangrupa taman cai sarwa guna kawas pengairan sérang, perikanan, pemandian sarta séjén-séjén.
Pulo Cangkuang diwangun luhur bagian pasir sarta dataran pendék. Candi Cangkuang perenahna dina bagian pangluhurna, ayeuna dipapaésan pertamanan sarta hiji balé informasi, ogé aya pemakaman satempat. Dina bagian dataran pendék aya kampung adat anu disebut Kampung Pulo, diwangun luhur genep imah ancik sarta hiji langgar (mushola) sedengkeun di tengah-tengah aya halaman anu cukup lega. Pulo Cangkuang bisa dihontal ngaliwatan daratan, nyaéta jalan satapak di tengah persawahan atawa ngaliwatan jalan cai kalawan getek ti Désa Ciakar.
Riwayat Penemuan
Dina désémber 1966Drs. Uka Tjandrasasmita salaku ahli purbakala kabetot pikeun menelusuri sésa-sésa arca Déwa Siwa di Cangkuang kawas disebutkeun dina catetan-catetan lila (N.B.G warsih 1893 sarta R.O.D. warsih 1914). Tétéla anu kapanggih di pulo éta lain ngan Arca Siwa melainkan batu-batu urut wangunan candi anu dipaké minangka nisan-nisan kubur sarta ogé ambacak di sagala rupa tempat. Seletah dipigawé panalungtikan ku Lembaga Purbakala sarta Titilar Nasional babarengan para dosen sarta para mahasiswa ti Jakarta sarta Bandung kalawan mengumpukan batu-batu, ekskavasi (penggalian), penggambaran, penyusunan percabaan, sarta sauntuyan sawala ditampa sawatara kacindekan yén batu-batu éta mangrupa sésa wangunan candi. Konsentrasi batu-batu anu kapanggih perenahna di handapeun tangkal badag kalawan denah candi ukuranana 4,5 x 4,5 m.
Struktur Wangunan
Candi Cangkuang realtif ukuranana leutik, kalawan denah 4,5 x 4,5 m, luhur 8,5 m. Bahanana ti batu andesit. Kawas candi-candi anu séjén, Candi Cangkuang teridiri luhur tilu bagian nyaéta suku, awak, sarta hateup.
Dina awak candi aya rohang (dgatu garba) ukuranana 1,5 x 1,5 x 2 m kalawan arca Siwa anu numpakan lembu Nandi dina posisi anu has. Hateupna tumpang tilu berhias kemuncak nyarupaan lingga sarta simbar-simbar. Dinding berhias bingkai anu kosong tanpa relief. Sambungan batu hiji sarua séjén disusun kitu waé tanpa alur, takuk atawa tonjolan, sumawona batu pengunci sarua sakali euweuh. Kesederhanaan hiasan sarta téknik penyambungan batu ieu nurutkeun Ir. Ars. Sampurno S. (ahli Arsitektur purbakala) nandakeun yén pembuatan candi ieu masih dina tingkat mimiti.
Candi cangkuang nyaéta candi tunggal, henteu berkelompok kawas halna candi Prambanan.
Candi Cangkuang dina Sajarah
Nepi ka ayeuna tacan kapanggih bukti anu bisa mengaitkan Candi Cangkuang kalawan masarakat atawa karajaan nu tangtu. Data aerkeologis menunjukan yén saméméh pangaruh Hindu, di wewengkon Cangkuang sarta sakurilingna geus ngembang kabudayaan anu ngahasilkeun pakakas-pakakas mikrolit-obsidian, kapak/beliung batu, tembikar, pakakas-pakakas logam sarta wangunan ti susunan batu.
Candi Cangkuang sorangan mangrupa produksi budaya klasik anu dina wayah éta di Jawa Kulon sorangan geus ngembang karajaan Taruma dina tambo cina disebut To lo mo, saterusna Sun to (Sunda?) anu masih disebut-sebut nepi ka ahir abad ke-7.
Samentara arkeologis boga pamadegan yén ditilik ti wangun wangunan, Candi Cangkuang asalna ti abad 8, tapi menilik kesederhanaan hiasan sarta téknik pembuatannya sarta nginget baris warta Cina tersebbut teu pisan-pisan mustahil kirana Candi Cangkuang asalna ti abad ke-7. Sanggeus candi ieu runtuh sarta dilupakan jelema minangka wangunan suci ageman Hindu zamanpun baganti, tapi kekeramatannya masih dilestarikan dina wangun astana atawa petilasan inohong penyiar ageman Islam. Prosés kesinambungan budaya sarupa ieu umum urang jumpai dina sajarah kabudayaan urang.
Pelestarian sarta Pendayagunaan
Sanggeus dikaji ampir sapuluh warsih lilana, LPPN anu dina wayah éta dipingpin Dra. Ny. Satyawati Soeleiman boga pamadegan yén pemugaran sacara nyugemakeun mustahil, nginget bahanana ancik ±40% sarta di mana lokasi sarta nyanghareup manéhna sacara pasti tacan dipikanyaho. Lamun diingkeun terus, batu-batu baris beuki aus sarta loba anu leungit tanpa bisa dinikmati ku masarakat, mangka dipegatkeun pikeun direkonstruksi. Untunglah anu ±40% éta masih ngawakilan unsur-unsur sakumna bagian candi. Ngeunaan lokasina tentnunya di tempat konsentrasi batu. Soal nyanghareup disaluyukeun kalawan kabiasaan arah hadap candi, yaiut ka wétan (sanajan aya anu ka Kulon).
Warsih 1974 nepi ka 1977 rekonstruksi bisa diselesaikann. Hasilna bisa ditegakan deui hiji candi, cacak sacara arkeologis masih kurang mantap. Masih loba masalah anu perlu dipeupeuskeun, khusunya ku para arkeolog, tapi anu nyata Candi Cangkuang geus jadi milik masarakat sarta jadi cagar budaya nasional.
Peunteun sarta keindahannya kiwari geus loba memikat pihak sarta ogé geus milu memperkaya khasanah sasan wisata-budaya Indonésia. Jadi pancén aparat pamaréntah, khusunya Depdikbud satempat sarta kawajiban urang kabéh pikeun melestarikannya minangka objek studi, asal inspirasi sarta objek wisata-budaya anu baris berdampak pikeun kabéh pihak.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Xilem
Xilem mangrupa kumpulan sél anu kasusun ngawangun hiji bungbung.[1] Kahijian sél xilem sarta dingding sél anu kandel bisa méré pangdeudeul pikeun tutuwuhan.[1] Jaringan ieu kapaké pikeun ngunjalan cai sarta mineral ti akar ka daun. Elemen xilem kabagi dina unsur pembuluh, serabut xilem, sarta parenkim xilem.[2] Unsur pembuluhna aya dua, nya eta pembuluh kai (trakea) sarta trakéid.[2] Trakéa sarta trakéid mangrupa sél paéh, henteu ngabogaan sitoplasma sarta ngan cangkaruk dingding sélna. Sél-sél kasebut silih nyambung ku kituna nyieun pembuluh kapiler anu boga fungsi minangka ngangkut cai sarta mineral.[2] Diaméter xilem teh rupa-rupa gumantung kana jenis tutuwuhanna, tapi biasana 20-700 um.[2] Trakéid mangrupa sél tunggal ukuranana panjang sarta boga tungtung nu seukeut ku kituna kurang pas minangka pakakas transpor.[1] Sanajan kitu ogé, cai bisa ngaliwatan trakéid ngaliwatan liang-liang (pit) anu aya dina pipinding sél.[1] Trakea mangrupa sajajaran sél anu kasusun manjang, tungtung anu hiji parékép kalayan puhu sél saterusna, sarta dituturkeun kalayan ancurna pipinding anu parékép ku kituna jajaran sél kasebut nyieun bungbung anu panjang.[1] Dina bagian lateral trakéa aya liang-liang ku kituna bisa ngocorkeun cai sarta garam-garam mineral.[1] Dina tutuwuham siki kabuka (Gymnospermae) xilem ngan diwangun ku trakeid tampa trakéa.[1]


text:
Contoh Berita Bahasa Sunda
Puluhan murid sakola SDN Unsilster Desa Unsilster Kecamatan Purbaratu Kabupaten Tasikmalaya, nu dina tanggal 20 April 2010 keuna ku gempa. Masih keneh diajar di tenda darurat. Maranehna teu bisa balik deui ka sakola asal. Ku sabab sieun gempa deui.
Pupuhu lembur didinya ngabewarakeun musibah Kecamatan Purbaratu Kabupaten Tasikmalaya, agung cahya netelakeun aya dua ratus opat puluh dua budak Sakola Dasar nepi ka sakola menengah pertama anu jadi korban gempa. Opat puluh genep urang diantarana nyaeta murid SDN Unsilster anu sakolana deukeut jeung tempat gempa. Maranehna ayena di ajar di tenda darurat. Khusus pikeun kelas genep anu minggu ieu bakal nyanghareupan Ujian Nasional, ti saprak dua minggu katukang maranehna cicing jeung diajar di imah kapala sakola SDN Unsilster.
Murid kelas opat SDN Unsilster anu jumlahna tilu belas orang eta ngahaja ditempatkeun didinya, sangkan bisa meunang bingbingan diajar nu enya-enya. Samemeh ujian nasional murid utamana dibekelan pangajaran tambahan pikeun pangajaran bahasa Indonesia, bahasa Inggris, IPA, IPS, jeung Pkn. Unggal poe senen opat puluh genep murid anu diajar ditenda meunang bingbingan ti guru husus anu didatangkeun ti dinas pendidikan Kabupaten Tasikmalaya.
Sri Nurhayati, murid kelas opat SDN Unsilster anu diajar di SDN Cibubur, ngebrahkeun yen manehanana kurang ngeunah di sakola nu anyar. Sabab kudu ngabiasakeun deui hirup jeung murid atawa guru sarta lingkungan anu anyar. Kabehanana ayeuna aya saratus dalapan puluh tujuh murid SD jeung opat puluh murid SMP korban gempa anu geus dititipkeun ka sakola-sakola anu deukeut.
Pamiarsa, mung sakitu nu kapihatur, Wilujeung patepang deui dina warta nu bakal dongkap. Amit mundur….. Amit mungkur..Wasalamu’alaikum Wr.Wb


text:
keur naon sia Cekroh, ugal-ugil kitu?” ceuk merak bikang ka monyét jalu.
“Geuning sia Kuncung… ieu keur ngarabut tangkal céngék.” walon monyét.
“Naha dirabut atuh sia mah?” ceuk merak nu ngaran Kuncung téh bari kerung.
“Kabita atuda mani meuhpeuy kieu!” monyét ngajawab bari ugal-ugil teu bisaeun.
“Montong dirabut tangkalna atuh, petikan wé!”
“Wah leukleuk dipetikan mah!”
“Lebar, ih! Petikan wé!” .
“Leukleuk!”
“Lebar étah tangkalna, goréng patut!”
“Leukleuk, torék!”
“Dasar bagong!” Merak keuheuleun pisan.
“Hébat nya, gagah-perkasa!” Monyét kalah siga nu bungah disebut bagong téh.
“Lain gagah-perkasa, jorok deuleu! Gawé susungkur, kolombéran diuyupan!”
“Jorok gé jago, bagong mah, Si Tumang gé kamari nepi ka gagaikan digadil!”
“Petikan, petikan! Terus huap-huapkeun! Montong dirabut tangkalna! Rék digubug ka mana atuh barina gé, mani jeung tangkal-tangkalna!”
“Rék disingkurkeun di ditu tuh,di puncer caringin, ngarah jongjon ngahénggoyna”
“Lebar kembangna, siah! Téangeun isuk-pagéto!” Merak keukeuh ngahuit.
“Wah ngurus teuing isuk-pagéto! Ayeuna wé heula! Isuk pagéto mah kumaha isuk-pagéto wé. Ka lieur-lieur dipikiran ti ayeuna!” Monyét neugtreug.
“Dasar ajag sia mah!” Merak jéngkél.
“Kesit, nya! Kelenci linghas gé sagabrug-sagabrug ku ajag mah!” Monyét beukah irung, dipoyok siga ajag téh.
“Lain kesit… hawek! Asal seubeuh sorangan!” ceuk merak.
“Na kudu miseubeuhan saha ari hirup?” Monyét malik-malikkeun.
“Pék teuing sia sorangan nepi ka bentét ogé, tapi sing inget ka batur atuh! Dirabut jeung tangkalna mah meureun batur moal kabagéan!” ceuk Merak.
“Ngurus teuing kadut batur! Sakadutna-sakadutna wé!” Monyét merekedeweng.
“Dasar oray!” Merak moyok.
“Alus, awét ngora, nya! Bisa megar, kulitna limit waé, teu kenyod-kenyod!”
“Gedé kadut, kacemekan, sagala dilegleg! Dibélaan nepi ka ngabungkiang hésé usik-usik acan geuning! Lain awét ngora-awét ngora, siah!” ceuk Merak.
“Alus sagala dilegleg gé! Cokleg, cokleg, ti batan ku batur mantén!”
“Heueuh da sia mah mani ulah batur! Naon hakaneun aing jeung anak-incu jaga, ari céngék dirabutan jeung tangkal-tangkalna mah ku bangsa sia!” ceuk Merak.
“Tuh geuning kanyahoan! Lantaran sia gé butuh, sawan-geureuh waé ka batur téh, ancun!”
“Teu kudu ngancunan! Da aing gé moal mungkir, mémang butuh aing gé saanak-incu! Ngan bangsa aing mah ukur papacok saperluna,tara diruksak jeung pawit-pawitna!”
“Geus lah, jempé, Kuncung! Yeuh hayang mah ku aing dibéré tilu siki, hé’ yeuh!”
“Teu hayang pépérét! Becus kénéh, barangsiar sorangan gé!” Ceuk Merak.
“Kilangkitu! Henjig atuh barangsiar, becus mah! Lain kalah ngagonggorokan batur!” ceuk monyét bari hayoh wé dederegeng hayang nyabut tangkal céngék. Teu kadugaeun, da puguh héngkér manéhna mah.
“Eudeuk deuleu, teu kudu dititah ku sia!”
“Nam-nam atuh, lain kalah ngecebrek, gandéng!”
“Arék! Ngan éta atuh tangkal céngék tong dirabut…tuh geuning, saremplak wéh dahanna! Ambuing, lapur atuh…moal aya jangeun isuk!” Merak wahwar-wéhwér.
Tapi monyét mah hayoh wé ugal-ugil, teu pisan miduli kanu garosingsat.
“Hayang dibintih sia téh ku aing, Cekroh? Dibocosan siah tah panon téh!”
“Heuydeuh…ngancam ti dituna mah, nyah?” Monyét kalah ngeyéhkeun.
“Nyaan sia téh hayang dibintih!” ceuk Merak bari kokoér.
“Wani kitu ka aing?”
“Pira kunyuk!”
“Sok wani mah! Sakali ngagorowok gé aing, ngurunyung geura Bah Mandahong, ludeung sia nyanghareupan Bah Mandahong?”
“Bah Mandahong…?” Merak culang-cileung. Haténa hemar-hemir. Wani sotéh ka Si Cekroh, ari kudu ngayonan rajana mah, karareueung teuing.
“Sieun nyah, ku raja aing mah!” Monyét ngeyéh.
“Naha bakal béla kitu, Bah Mandahong ka kunyuk regung pantar sia?”
“Aing téh kameumeutna, deuleu! Saha marukan nu sok nyiaran jeung nganteuran tuangeunana, pan nu kieu patut!” Monyét nepak dada.
“Dasar anjing!” Merak moyok.
“Naha maké anjing?” ceuk monyét bari haré-haré dipoyok anjing téh.
“Tukang lélétak! Tukang kupat-képot! Tukang lundat-léndot!” Si Kuncung ngésék-ngésékkeun.
“Kuma sia wé ah!” témbal monyét daék hanteu-hanteu.
“Da sia mah tara asup omong!” ceuk Si Kuncung ambek kapegung.
“Moal matak seubeuh, omong mah. Mending gé ieu yeuh, tangkal céngék…heup! heueueup…! Duh, na pageuh-pageuh teuing ieu téh! Meulit kana batu kitu akarna, Kuncung?”
“Nyao!” merak ngabalieur miceun beungeut.
“Bantuan sok!” ceuk monyét.
“Najis!”
“Sok-sok!”
“Sangeuk!”
“Sok-sok lah, da geulis!”
“Japilus!” Merak dus-dis.
“Hengén bantuan….ke diburuhan céngék sarawu!”
“Dasar peucang!” merak moyok.
“Pinter? Réa akal?” Monyét atoh.
“Pangoloan! Panipuan!”
“Kudu kitu hirup mah, teu kitu mah moal meunang gégéleun!”
“Lain gégéleun, caplukeun!”.
“Heu-euh lah! Sok-sok bantuan, engké dikawin!” monyét kalah ngoconan
“Rujit! Amit-amit! Teu sudi abrig-abrigan, ngimpi gé diangir-mandi aing mah!”
“Tong api-api lah Yayang! Na teu hayang dipangnyieunkeun sayang ku Aa!”
“Aa…?” Kecrot merak nyiduh, ti tukang-ti hareup.
“Beu, ambeu…mani kitu Si Geulis! Na teu palay dipangdamelkeun sayang?”
“Buaya!” Merak moyok.
“Mana kugu bogoh! Buhaya gagah kitu! Si Geulis engké jadi praméswarina!” Monyét nyengir bari nguget-nguget tangkal céngék nu pasiksak, daunna murudul kaparol.
“Buru-buru lah bantuan, Kuncung!” ceuk monyét deui.
“Teu sudi! Pék wé becus mah ku sorangan!” walon merak.
“Nyaéta, teu teu kaduga ku sorangan mah.”
“Keuyeup apu, tayoh ka regungna!” Merak moyok.
“Lain keuyeup apu, béak tanaga atuda ti isuk-isuk ugil-ugilan!”
“Mun ngagugu mah ka aing, titadi gé geus kapupu deui céngékna. Lain kawas ayeuna, tangkalna ruksak, daunna murudul, kembangna marurag, céngékna teu kaala!” Merak perténgtang-néngtéréwélang.
“Heueuh nya….” Monyét ngajimprék bakat ku capé. Tapi teu keudeu bari ngahuap-huapkeun céngék nu pabalatak dina taneuh.
“Hawek atuda sia mah! Jelema wé badis!” ceuk merak. Kakeuheulna geus teu kaampeuh, nénjo tangkal céngék jadi ruksak kitu.
“Naon?” Monyét ngagurubug siga nu kasundut buntut. Ceulina asa disebit.
“Jelema sia mah!” Merak mindo.
“Sakali deui siah ngomong kitu!” monyét napsu pisan disebut siga jelema téh.
“Jelema! Jelema! Jelema!” Merak ngahajakeun. Rumasa, tadi téh rada kalepasan nyebut jelema ka monyét, bakat ku teu kuat nahan kakeuheul. Tapi apa boléh buat da ciduh mah teu bisa dilétak deui. Tarung, tarung, rék diayonan wé, kagok borontok-kapalang belang, ceuk pikirna.
“Na kabina-bina teuing sia ngahina téh! Nepi ka ngajelema-jelema ka aing!” Monyét cengkat bari cekrah-cekroh.
“Da heueuh sia mah boga kalakuan téh siga jelema!” ceuk merak bari tatan-tatan, bisi monyét narajang.
“Naha kumaha kitu aing téh?”
“Pikiran wé ku sia!”
“Lain nitah mikir ka batur! Sia kudu tanggungjawab kana omongan sorangan!”
“Tuh da sia mah persis jelema, teu gableg pikiran! Ingkar tina kasatoan!”
“Terangkeun siah, goblog! Lebah naon aing saruana jeung jelema!”
“Hawek! Hayang seubeuh sorangan! Teu puas ngala buahna, dirabut jeung tangkalna, teu ngitung pikahareupeun! Lain jelema, ari nu kitu laku?” ceuk Merak.
“Kaleuleuwihi siah, pira tangkal sasiki nepi ka kolu mapandékeun aing ka jelema! Mun kitu aing téh ngabukbak leuweung!”
“Mun diantep mah sia gé bakal kitu!” ceuk merak.
“Kitu kumaha?”
“Bakal beuki siga jelema! Leuweung dibukbak, situ diurug, gunung dikali nepi ka ngalombang!” ceuk merak.
“Sagélo-gélona aing, moal nepi ka kitu, deuleu!”
“Wah, tanawuruh! Da jelema gé baréto-baréto mah tara kitu! Ngan sanggeus dimimitian bari taya nu ngahukum, beuki lila beuki nirca! Bangsa sia gé kana kitu teu digeureuh-geureuh ti ayeuna mah!” ceuk merak. Haténa beuki gilig rék ngabélaan sarakan tempat incu-buyutna jaga kumelendang.
Lantaran kapépéd omongan, sebrut wéh monyét narajang. Maksudna rék ngerewes beuheung merak.
Orokaya merak gé teu cicingeun, gancang ngagiwar dina jurus merak ngibing. Plos…monyét nubruk angin! Solontod awakna milepas, geplak bujurna diképrét ku jangjang merak dina jurus ngirab jangjang. Atuh puguh wé awak monyét téh siga nu ditotogkeun, sirahna melesat rék notog batu gedé nu aya di dinya!
Untung monyét teu kasima, leungeunna ngarawél areuy nu ngambay lebah dinya, kek…guriwel muntang kana areuy… kalayang awakna ngalayang dina jurus ayun-ambing. Salamet, batu ngagilisir sajeungkal handapeun sukuna!
Monyét terus ayun-ayunan dina areuy, bulak-balik nyamberan merak, leungeunna roronjang. Tapi merak linghas pisan cungcat-cingcetna.
“Turun siah jelema, ari enya wani mah!” Merak cocorowokan, “Sor kadieu, montong gugurayangan kitu, sirkeus-sirkeus lain sia téh!”
Clé monyét nincak deui taneuh. Péyékéh leumpang ngadeukeutan merak.
Gapruk merak ngabintih, monyét nyéréwét, tarangna bared kagaris ku kuku merak Untung tadi monyét rada ngelok, mun henteu, aya bahan bocos panonna katiruk. Merak ogé teu kalis, bulu dadana ngabrul kajenggut ku leungeun monyét.
Der deui galungan, silihteumbrag, silihcakar, musuh lawan pada kesit.
Haté duanana geus gilig pikeun ajur-tutumpuran.
Merak ngabélaan hirup-hurip anak incu jaga, monyét ngabélaan harga diri. Manéhna bisa kénéh sabar disebur bagong, disebut buhaya, disebut oray, disebut ajag, tapi ari disebut jelema mah teu suka tujuh-turunan. Haténa kasigeung dipapandékeun jeung mahluk nu pangaruksakna di alam dunya. Manéhna katut bangsana geus ngalaman nyeri-peurih, pait-peuheur, jeung lara-balangsakna hirup, akibat panggawé manusa.
Kangaranan nu tarung, rék kadéséh-rék ngadéséh, bocok mah moal henteu itu-ieu gé. Nyakitu merak jeung monyét gé, padaragét, padabaréd, padabocok. Mun terus mah teu mustahil kajadian awor, duanana pada-pada tatu parna, malahan misan pisan.
Untung kaburu jol maung.
“Héy! Geus, geus! Misah, misah! Pék, saha nu teu ngagugu, ku aing dikerekebna!” pokna bari nyeureudeug ka tengah pakalangan. Gerem, gerem, ngabarkeun sima-maungna.
Puguh wé duanana gé sieun ku raja saréréa mah. Gancang malundur.
“Naon pasalna ieu téh, nepi ka galungan kieu? Caritakeun ku saurang, ku sia Kuncung! Awas, kudu sajalantrahna! Mun dirékayasa, dipaké cuci-mulut sia ku aing!”
Barabat ku merak dicaritakeun ti awal nepi ka ahir. Ditékték taya nu kaliwat.
Maung unggut-unggutan, terus nanya ka monyét, “Bener sakur caritaan Si Kuncung téh, Cekroh?”
“Leres!” ceuk monyét.
“Rumasa sia ngarabut tangkal céngék?”
“Da teu acan brét……!”
“Acan sotéh teu becus! Cacak becus mah geus bret, nya!” Maung nyengor.
“Rumaos.” Monyét nyengir.
“Montong cengar-cengir, da teu kasép sia téh! Ari sia Kuncung, naha atuh mana sadaék-daék teuing nyarékan téh, nepi ka téga ngajelema-jelema ka papada sato?”
“Sadaya-daya, kalepasan, bawaning ku keuheul,nun!” walon merak mamandapan.
“Geus, sakali ieu saria moal dihukum ku aing. Tapi kudu jangji moal sakali-kali deui karitu laku.” Ceuk maung bari mencrong seukeut kanu tas diadu, “Sia Cekroh, montong sok rubat-rabut kana tatangkalan, pan éta téh tempat hirup umat héwan! Sia Kuncung, cing diajar ulah goréng sungut teuing. Sakumaha keuheulna gé ka batur téh ulah nepi ka ngajelema-jelema. Sabab saha pisatoeunana nu teu nyeri hate disaruakeun jeung jelema, tukang ngaruksak alam-dunya, ngarti sia?”
“Ngartos!” ceuk duanana mani rampak.
“Putus! Jig rék ka marana ayeuna?” ceuk maung.
“Abdi mah asa tos hoyong ngendog ieu téh, pami teu lepat mah ieu téh nu kadalapan.” Ceuk merak bari purat-pérot muru sayangna. Saporocoteun, dibawa tarung atuda, uyuhan teu kaborojolan.
Di dinya kari duaan.
“Ari sia, Cekroh, rék ka mana ayeuna?” maung nanya ka monyét.
“Ah abdi mah bade neraskeun metikan céngék wé, lebar” ceuk monyét bari terus dodongkoan mulungan céngék nu balatak dina taneuh. Nu narapel kénéh dina tangkalna dipetikan, Sawaréh dikeupeul, sawaréh dikemil teu lada-ladaeun.
Ari maung terus depa di dinya. Beuteungna seubeuh ku anak uncal kumincir, beubeunangan cikénéh di tegal